Vodič maďarského autobusu, ktorý havaroval pri Verone: Nezaspal som

Vodiča čoskoro prepustia z nemocnice, no podľa lekárov sa už nikdy úplne nezotaví a preto nebude môcť ani riadiť autobus.

BUDAPEŠŤ. Vodič maďarského autobusu, ktorého tragická nehoda v januári pri talianskom meste Verona si vyžiadala dovedna 17 obetí, po dlhom čase prehovoril. Podľa štvrtkovej informácie spravodajského servera lokal.hu János V. vyhlásil, že za volantom v onú osudnú noc nezaspal. Výsluchy tohto muža v prvom období boli neúspešné, pretože pri nehode sa nadýchal dymu a utrpel aj poranenia dýchacích ciest a pľúc. Pred niekoľkými týždňami však chrapľavým hlasom povedal, že nezaspal. Podľa lokal.hu by to znamenalo, že havária nesúvisí s tým, že trpel syndrómom obštrukčného spánkového apnoe. Vodiča čoskoro prepustia z nemocnice, avšak podľa lekárov sa už nikdy úplne nezotaví a preto nebude môcť ani riadiť autobus. Jánosa V. v súvislosti s nehodou trestne stíhajú v Maďarsku i Taliansku. Pozostalí obetí sú nespokojní s doterajšími krokmi poisťovne v Maďarsku a plánujú iniciovať súdny spor v Taliansku. Z doterajších odborných posudkov vyšetrovania vyplynulo, že autobus narazil do zvodidiel a piliera po tom, čo vodič náhle zaspal. Trpel poruchou dýchania viazanou na spánok. Nosil so sebou prístroj, ktorý mu reguloval dýchanie v spánku. Vodič síce mal v poriadku potrebné lekárske povolenia, avšak podľa pozostalých je nepochopiteľné, prečo na takúto náročnú a dlhú cestu nasadili práve jeho. Prokuratúra vo Verone začala 21. januára trestné stíhanie neznámej osoby za spôsobenie dopravnej nehody s následkom smrti z nedbanlivosti. Za podozrivého označila vodiča, ktorý riadil autobus v čase nehody a ktorého v kóme s ťažkými poraneniami previezli 24. februára letecky z nemocnice vo Verone do vojenskej nemocnice v Budapešti. Autobus so študentmi gymnázia, ktorí sa vracali z lyžiarskeho zájazdu vo Francúzsku, havaroval 20. januára pred polnocou na diaľnici A4 pri Verone. Vozidlo po náraze do mostného piliera zhorelo do tla. Na mieste nehody zomrelo 16 ľudí a mnohí ďalší sa zranili.


Čínska CEFC má dva týždne, aby vysvetlila, čo sa deje, inak obchod s J&T padá

PRAHA. Skupina CEFC musí do konca marca objasniť, čo sa deje okolo nej doma v Číne, inak padá dohoda o kúpe polovičného podielu v československej bankovej skupine J&T Finance Group za približne 25 miliárd Kč (982 miliónov eur). Vyplýva to z vyhlásenia J&T pre české Hospodárske noviny (HN). Obchod, ktorý má byť druhou najväčšou investíciou CEFC mimo Číny, sa pritom slávnostne podpisoval za účasti čínskeho aj českého prezidenta. Jaroslav Tvrdík, ktorý CEFC v Európe zastupuje, v utorok (13. 3.) večer na Twitteri zverejnil správu, ktorá vyznieva trochu inak. "J&T Finance Group súhlasila s predĺžením zmluvy o polovičnom vstupe do 30. 9. 2018," napísal Tvrdík. Zároveň uviedol, že CEFC neplánuje predávať žiadne svoje aktíva v Česku a nemá žiadne dlhy po splatnosti. CEFC má podľa čínskych médií problémy so zadĺžením a jej predseda predstavenstva sa dostal do centra pozornosti čínskych úradov. České HN požiadali J&T o vyjadrenie. Hovorkyňa Monika Veselá síce povedala, že takáto predbežná dohoda existuje, ale zástupcovia J&T ju zatiaľ nepodpísali. "Stále platí, že s uzavretím dohody čakáme na oficiálne stanovisko a jasné vysvetlenie informácií z médií. Veríme, že informácie dostaneme v dohľadnej dobe, aby sme dokázali rozhodnúť o ďalšom smerovaní," uviedla Veselá. Zopakovala, že skupina nemá za CEFC žiadne záväzky po splatnosti a že o schopnosti Číňanov splatiť poskytnuté pôžičky nepochybuje. Veselá však zároveň pripomenula, že aktuálne platná zmluva z marca 2016 o zvýšení podielu počíta maximálne s dátumom 31. marca 2018. Inak povedané: dovtedy musí byť obchod uzavretý, inak sa ruší. Problémom však je, že transakciu doteraz neschválila Česká národná banka (ČNB). Tá naopak ku koncu minulého roka žiadosť zamietla. Číňania podľa ČNB dostatočne nepreukázali pôvod väčšiny peňazí. Firma sa vtedy proti rozhodnutiu odvolala. ČNB ani CEFC nijako nekomentovali, či výsledok možno očakávať do konca mesiaca. CEFC aj preto požiadala o predĺženie lehoty na dokončenie obchodu do konca septembra. Hovorkyňa J&T povedala pre české HN, že ak situácia okolo CEFC nebude do konca marca objasnená, J&T predĺženie lehoty nepodpíše, a očakáva, že v tom prípade sa obchod zruší. Správy o finančných problémoch CEFC prichádzajú v čase, keď sa predseda predstavenstva Jie Ťien-ming, okrem iného oficiálny poradca českého prezidenta Miloša Zemana, dostal do centra pozornosti čínskych úradov. Čínske médiá písali o vyšetrovaní pre podozrenie z ekonomickej kriminality.


Patrí k najlepším americkým cyklistkám. Hammerová ukončila kariéru

Hammerová oznámila, že sa chce venovať tréningovému stredisku v Colorado Springs.

COLORADO SPRINGS. Americká dráhová cyklistka Sarah Hammerová sa rozhodla vo veku 34 rokov ukončiť svoju aktívnu kariéru. Američanka patrí k najdekorovanejším dráhovým cyklistkám v krajine, počas svojej kariéry získala štyri olympijské medaily, osemkrát bola majsterkou sveta a dvakrát sa postarala o svetový rekord. Hammerová oznámila, že sa chce venovať tréningovému stredisku v Colorado Springs, ktoré založila spolu so svojim manželom a trénerom Andym Sparksom. Informovala agentúra AP.


V Bavorsku odsúdili Slováka za lúpežné prepadnutie čašníka

Slovák dostal nepodmienečný trest šesť a pol roka, nepriznal sa.

TRAUNSTEIN. Na šesť a pol roka za mreže poslal v piatok Krajinský súd v bavorskom Traunsteine 42-ročného Slováka za brutálny prepad čašníka, usilujúceho sa odovzdať vo finančnom ústave dennú tržbu vo výške 2000 eur, ktorý spáchal s už odsúdeným komplicom 6. februára 2014 v neskorých večerných hodinách. Súd uznal slovenského občana vinným z trestných činov ťažkej lúpeže a nebezpečného ublíženia na zdraví a vyniesol v procese s ním identický trest, ako v prípade jeho už odsúdeného komplica. Informovali o tom internetový spravodajský server Chiemgau24.de, ako aj rozhlasová stanica BayernWelle. Slovákov komplic zneškodnil čašníka nesúceho tržbu z reštaurácie Goldener Bär (Zlatý medveď) v Berchtesgadene elektrickým paralyzérom, samotný Slovák ho potom fyzicky napadol, pričom čašník utrpel pomliaždeninu lebky a popáleniny v krčnej oblasti. Obžalovaný Slovák však v súdnej sieni tvrdil, že ešte nikdy nebol v Nemecku a v inkriminovaný deň bol na cestách s družkou, ktorá mala narodeniny. Prokurátorka pripomenula, že obžalovaného identifikovali na základe videozáznamov bezpečnostných kamier, fotografií i odborných posudkov. Priťažila mu aj výpoveď jeho už odsúdeného 37-ročného spolupáchateľa, aj keď ten v súdnej sieni ešte raz odmietol vypovedať. " Alibi obžalovaného sa rozplynulo," zdôraznila žalobkyňa navrhujúc pre neho desať rokov väzenia.


Vatikánskeho sekretára Parolina prijal v Soči prezident Putin

Rusko si podľa slov hostiteľa mimoriadne váži konštruktívny dialóg s Vatikánom.

SOČI. Vatikánskeho štátneho sekretára kardinála Piera Parolina (62), ktorý je na štvordňovej oficiálnej návšteve Ruskej federácie, prijal v stredu v Soči najvyšší predstaviteľ hostiteľskej krajiny, prezident Vladimir Putin. Rusko si podľa slov hostiteľa mimoriadne váži konštruktívny dialóg s Vatikánom opierajúci sa o vzájomnú dôveru a teší sa, že pokračuje dialóg medzi ruskou pravoslávnou a katolíckou cirkvou. Putin súčasne využil túto príležitosť, aby ocenil dôslednú realizáciu dohôd, ktoré uzavrel s pápežom Františkom. Hosť z Vatikánu, ktorý je vlastne premiérom Svätej stolice, tlmočil ruskému prezidentovi osobný pozdrav hlavy katolíckej cirkvi pápeža Františka a vyjadril spokojnosť s vývojom medzicirkevných vzťahov, ako aj iniciatívami, ktorých cieľom je posilnenie vzájomnej spolupráce. Za pozitívny príklad označil uzavretie rusko-vatikánskej dohody o bezvízovom styku. S uznaním hovoril Parolin o novej dynamike vzťahov medzi cirkvami, ktorá sa prejavila okrem iného na stretnutí pápeža Františka a patriarchu Kirilla vlani v Havane, či pri prepožičaní relikvií svätého Mikuláša, jedného z najuctievanejších svätcov v ruskej pravoslávnej cirkvi, ktoré z talianskeho mesta Bari previezli po viac ako 900 rokoch do Moskvy, kde ich vystavili v tamojšom Chráme Krista Spasiteľa a následne i v Petrohrade. Za toto gesto sa Putin poďakoval osobitne v mene všetkých ruských kresťanov. Ruský prezident sa zmienil aj o tom, že po tohtoročnej výstave exponátov Vatikánskeho múzea v Tretiakovskej galérii v Moskve sa na budúci rok uskutoční vo Vatikáne výstava pod názvom Náboženské dedičstvo ruského umenia: Od maľovania ikon až po avantgardu. Štátny sekretár Vatikánu rokoval už v utorok s ruským ministrom zahraničných vecí Sergejom Lavrovom a hlavou ruskej pravoslávnej cirkvi patriarchom Kirillom. Lavrov priblížil, že s Parolinom hovorili o konfliktoch v Sýrii, Iraku, Jemene a Líbyi, dotkli sa tiež krízy na Ukrajine. Parolin zároveň vyzval Moskvu, aby dopomohla k zmierneniu súčasného napätia vo Venezuele. Kirill ocenil vzťahy ruskej pravoslávnej cirkvi s Vatikánom. Zdôraznil, že obe cirkvi majú na rôzne medzinárodné záležitostí rovnaký názor. Parolin vyjadril nádej, že táto návšteva pomôže prehĺbiť vzájomné vzťahy. Domnieva sa tiež, že jeho cesta pomôže položiť základy aj pre eventuálnu návštevu pápeža Františka v Ruskej federácii. V moderných dobách totiž do tejto krajiny nezavítala ešte žiadna hlava katolíckej cirkvi.


Schäuble po voľbách navrhne mierne zníženie daní

Schäuble povedal, že daňové škrty dosiahnu zhruba 15 miliárd eur.

BERLÍN. Nemecký minister financií Wolfgang Schäuble navrhne po septembrových parlamentných voľbách mierne zníženie daní z nízkych a stredných príjmov. Uviedol to v rozhovore pre nemeckú verejnoprávnu televíziu ZDF. Schäuble je členom konzervatívnej Kresťanskodemokratickej strany CDU kancelárky Angely Merkelovej, ktorá si zvolila bezpečnosť a daňové úľavy za hlavné témy kampane. CDU v prieskumoch vedie nad koaličnými sociálnymi demokratmi (SPD). Stredoľavá SPD totiž uviedla, že nechce zvrátiť reformy na trhu práce a v oblasti sociálnych dávok, ktoré najviac zasiahli práve najchudobnejších obyvateľov. Plánuje však zvýšiť investície do infraštruktúry. "Chceme mierne zníženie daní," povedal Schäuble pre ZDF. Odmietol však predstavu o novom dlhu, keďže by to znamenalo porušenie jeho cieľa, ktorým je vyrovnaný rozpočet. Práve ten bráni neobmedzenej flexibilite pri redukcii daní. Schäuble dodal, že daňové škrty dosiahnu zhruba 15 miliárd eur. To je však podľa ekonómov príliš málo na to, aby spotrebitelia citeľnejšie zvýšili svoje výdavky. Organizácia pre hospodársku spoluprácu a rozvoj (OECD) v tejto súvislosti uviedla, že Nemecko má druhú najväčšiu daňovú záťaž spomedzi vyspelých priemyselných štátov.


Nezamestnanosť v krajinách OECD klesla

Nezamestnanosť v rámci členských štátov dosiahla v januári 6,1 percenta.

PARÍŽ. Po dvoch mesiacoch stagnácie zaznamenala miera nezamestnanosti v rámci Organizácie pre hospodársku spoluprácu a rozvoj (OECD) začiatkom tohto roka mierny pokles. Ako OECD oznámila, nezamestnanosť v rámci jej členských štátov dosiahla v januári 6,1 %. V decembri evidovala mieru nezamestnanosti na úrovni 6,2 %. Počet nezamestnaných dosiahol 38,3 milióna. V porovnaní s aprílom 2008, teda pred nástupom svetovej finančnej krízy, je to približne o 5,7 milióna viac. V krajinách eurozóny sa miera nezamestnanosti udržala na úrovni 9,6 %. V USA však zaznamenala mierny rast o 0,1 percentuálneho bodu na 4,8 %. Naopak, v Kanade sa o 0,1 percentuálneho bodu znížila a dosiahla 6,8 %. O 0,1 percentuálneho bodu klesla aj nezamestnanosť v Japonsku, kde v januári dosiahla 3 %.


Pred Bielym domom sa zastrelil muž

Prezident Donald Trump nebol v čase streľby v Bielom dome.

WASHINGTON. Muž, ktorý sa v sobotu postrelil pred Bielym domom vo Washingtone, zomrel. Prostredníctvom sociálnej a mikroblogovacej siete Twitter to oznámila polícia federálneho dištriktu Kolumbia. V príspevku uviedla, že "dospelého muža prehlásili za mŕtveho" a momentálne pracuje na tom, aby upozornila jeho príbuzných.Polícia oznámila smrť muža zhruba dve hodiny po tom, čo o ňom na Twitteri informovala Tajná služba Spojených štátov (USSS). Tá uviedla, že muž "údajne utrpel strelné zranenie", ktoré si sám spôsobil, keď sa nachádzal pri severnom oplotení Bieleho domu. Podľa USSS nikto iný pri incidente neutrpel zranenia.Prezident Donald Trump sa v čase incidentu v budove nenachádzal, pretože je momentálne na Floride, odkiaľ sa vráti v sobotu popoludní. Biely dom oznámil, že si je vedomý danej situácie a oboznámili s ňou aj prezidenta.


Mexické úrady zadržali takmer 800 migrantov ukrytých v kamiónoch

Mexiko sa s USA dohodlo na obmedzení nezákonnej migrácie.

MEXICO. Mexické úrady zadržali takmer 800 migrantov bez dokumentov, ktorých prevážali v štyroch kamiónoch. Informovala o tom v nedeľu agentúra Reuters, podľa ktorej išlo o najväčší zásah mexických orgánov proti nelegálnej migrácii za posledné mesiace. Migranti boli zaistení v sobotu v štáte Veracruz na východe krajiny. V štyroch nákladných autách sa ich celkovo nachádzalo 791. Mexiko sa 7. júna dohodlo so Spojenými štátmi na obmedzení nezákonnej migrácie z krajín Strednej Ameriky (prevažne z Guatemaly, Hondurasu a Salvádoru), ktorá spôsobuje dlhodobé napätie vo vzťahoch oboch krajín. Americký prezident Donald Trump následne odložil na neurčito svoj zámer uvaliť postupne zvyšujúce sa clá na mexický tovar dovážaný do USA vrátane áut, piva, tequily, ovocia a zeleniny. Mexickej vláde dal zároveň 45 dní na to, aby dosiahla hmatateľný pokrok v obmedzení počtu migrantov, ktorí sa chcú nelegálne dostať do Spojených štátov. Mexiko prisľúbilo, že nasadí na svoju južnú hranicu s Guatemalou 6000 príslušníkov Národnej gardy a že podnikne tvrdé zásahy voči organizovaným pašerákom a obchodníkom s ľuďmi.


Ceny ropy výrazne klesli, zlato zdraželo

NEW YORK. Ceny ropy v stredu výrazne klesli. Ľahká americká ropa oslabila o 1,34 USD, čiže o 2,7 percenta a uzavrela na úrovni 48,32 USD za barel. Severomorská ropa Brent, ktorej cena slúži ako medzinárodná referenčná cena, zlacnela o 1,53 USD, čiže o 3 percentá na 50,31 USD za barel. Veľkoobchodná cena benzínu na americkom trhu stratila 3 centy a klesla na 1,61 USD za galón. Vykurovací olej si tiež odpísal 3 centy a jeho cena sa znížila na 1,52 USD za galón.Vývoj cien drahých kovov bol zmiešaný. Zlato posilnilo o 9,70 USD a uzavrelo na úrovni 1 265,40 USD za uncu. Cena striebra však oslabila o 2 centy na hodnotu 17,41 USD za uncu.


Arsenal má nového kapitána. Xhaku nahradil Aubameyang

LONDÝN. Tréner londýnskeho Arsenalu Unai Emery potvrdil, že Granit Xhaka už nie je kapitán tímu. O funkciu prišiel po "výbuchu" v zápase s Crystal Palacom. Švajčiarsky stredopoliar po vystriedaní odhodil kapitánsku pásku a publiku venoval vulgárnu poznámku. Xhaka následne vynechal pohárové stretnutie s Liverpoolom a nenastúpil ani v sobotu v lige proti Wolverhamptonu. V zostave nefiguruje ani na štvrtkový zápas Európske ligy s Guimaraesom. Pásku po ňom prevzal útočník Pierre-Emerick Aubameyang. "S Granitom som sa rozprával a povedal mu, že už nebude kapitán. Musel som sa rozhodnúť a týmto som to uzavrel, akceptoval to," citovala Emeryho agentúra AFP. Dvadsaťsedemročný stredopoliar sa za svoje správanie ospravedlnil, podľa jeho slov vypenil, pretože jemu i jeho rodine sa vyhrážali smrťou. "Neustále som bol terčom urážok, ľudia mi písali, že mi dolámu nohy, zabijú manželku alebo želali mojej dcére rakovinu. Veľmi sa ma to dotklo," vysvetlil Xhaka.


V Turecku odvolali tisícky policajtov, mali byť napojení na Gülena

V Turecku platí výnimočný stav, ktorý úradom poskytuje rozsiahle právomoci.

ISTANBUL. Turecko odvolalo zo služby 9103 policajtov pre ich údajné napojenie na duchovného Fethullaha Gülena žijúceho v exile v USA. Informovala o tom vo štvrtok turecká štátna tlačová agentúra Anadolu, podľa ktorej sa tak stalo na základe dekrétu vydaného v čase platného výnimočného stavu. Opatrenie zo stredajšieho večera nasledovalo po zadržaní 1009 "tajných imámov" v radoch policajných síl, ktorí sú všetci podozriví z napojenia na tureckého islamského lídra Gülena. Zadržiavanie prebehlo takisto v stredu. Vláda prezidenta Recepa Tayyipa Erdogana obviňuje Gülena zo zorganizovania vlaňajšieho pokusu o prevrat, avšak duchovný tieto obvinenia popiera. Pre kontakty s Gülenom je v Turecku zatknutých vyše 47-tisíc ľudí, oznámila nedávno vláda. Viac ako stotisíc ľudí bolo buď úplne, alebo dočasne prepustených zo štátnej služby a bezpečnostných síl. Čistky sa začali koncom roka 2013 a najprv sa zameriavali na políciu a súdnictvo. Nastali po tom, ako bolo otvorené vyšetrovanie prípadov korupcie medzi najvyššími vládnymi predstaviteľmi. Vláda obvinila Gülena, že stojí za týmto vyšetrovaním. V Turecku platí výnimočný stav, ktorý bol vyhlásený po neúspešnom prevrate a úradom poskytuje rozsiahle právomoci. Prezident Erdogan - niekdajší spojenec Gülena - tento mesiac zaznamenal víťazstvo v referende, ktoré zaručuje jeho prezidentskému úradu široké právomoci.


Kočner čelí obžalobe pre kauzu Gatex, týka sa pozemkov pri Pezinku

BRATISLAVA. Podnikateľovi z mafiánskych zoznamov polície Marianovi Kočnerovi pribudla ďalšia obžaloba. Ako informuje portál TV JOJ noviny.sk, obžaloba v prípade Gatex sa týka pozemkov v okolí Pezinka. "Išlo o spor Mariana K. a bratislavských podnikateľov o pozemky pri Pezinku," uvádza portál. Kočner je v tomto prípade obžalovaný pre porušovanie povinností pri správe cudzieho majetku. V tejto súvislosti poškodení podnikatelia zverejnili aj časť telefonickej nahrávky, na ktorej sa Kočner vyhráža, že im zabezpečí tesne pred Vianocami zásah kukláčov. V roku 2017 padlo voči Marianovi Kočenrovi obvinenie, teraz už prokurátor informoval procesné strany o podaní obžaloby. V kauze pochádzajúcej z roku 2006 mal Kočner podľa prokuratúry spôsobiť spoločnosti Gatex škodu vo výške približne 531-tisíc eur, čím sa mal dopustiť obzvlášť závažného zločinu porušovania povinnosti pri správe cudzieho majetku. Hrozí mu trest odňatia slobody od desať do 15 rokov. O prípade informovala minulý rok organizácia Zastavme korupciu. V novembri roku 2006 si mal Kočener zobrať úver 25 miliónov slovenských korún na kúpu nehnuteľnosti v Kučišdorfskej doline pri Pezinku. Zo sumy mal previesť vtedajších 16 miliónov korún (dnes približne 531-tisíc eur) na účet predávajúceho Adolfa Gyuríka. Ten však ešte nemal vypracovanú kúpnu zmluvu. Kočner reagoval s tým, že mu má teda sumu poslať späť a znova sa celý proces zrealizuje po podpise. Peniaze poslal Gyurík späť v dvoch častiach, avšak už na Kočnerov osobný účet. Nasledujúci deň si mal obžalovaný vybrať z firemného účtu ďalších 4,5 milióna korún (približne 150-tisíc eur), čo odôvodnil ako jeho províziu za sprostredkovanie pôvodného úveru. Deň potom už za firmu Gatex zodpovedala nová majiteľka. Tá sa o celej sieti transakcií podľa neziskovej organizácie dozvedela, až keď uzatvorila spomínanú kúpnu zmluvu a peniaze nedostal ani predávajúci a neboli ani na firemnom účte. Kočner je obžalovaný aj v kauze falšovania zmeniek TV Markíza a marenia spravodlivosti. Je taktiež obvinený z objednávky vraždy novinára Jána Kuciaka.


ROZHOVORŠtátna aplikácia znižuje bezpečnosť na cestách, tvrdia motoristi

Firma z mýtneho tendra

Znižuje bezpečnosť

Štátna dopravná aplikácia je v praxi nevyužiteľná, vraví prezident Automotoklubu Slovenskej republiky Štefan Mihálik.

Ministerstvo dopravy spustilo novú stránku a aplikáciu O doprave. Vyskúšali ste ju už? „Samozrejme, pozrel som sa, ako vyzerá, ako to funguje, aké má funkcie. Bol som sklamaný.“ Prečo? „Mapy sú veľmi pomalé. Všetky informácie okrem cestovných poriadkov sú dostupné v iných aplikáciách. Navyše google maps či waze sú omnoho rýchlejšie a príjemnejšie na ovládanie.“ Keď som za volantom a potrebujem dopravné informácie, nemôžem si informácie pracne vyhľadávať počas šoférovania. Príjemnejšie na ovládanie? „Waze a google maps môžem intuitívne ovládať. Pri štátnej aplikácii musím veci veľmi zložito hľadať. Je však možné, že ide aj o zvyk.“ Ministerstvo dopravy hovorí, že aplikácia je výnimočná tým, že poskytuje vodičom množstvo informácií, ktoré konkurenčné aplikácie nemajú. Napríklad oznamuje pohyb kamiónov.  „Na praktické využitie je aplikácia nevyužiteľná. Keď som za volantom a potrebujem dopravné informácie, nemôžem si informácie prácne vyhľadávať počas šoférovania. Informácie, ktoré si musím vyhľadávať, sú prakticky nepodstatné. Okrem toho, ak by som chcel nejakú informáciu nájsť, musím niekde zastať, aby som ju našiel." Jedným z argumentov je tiež, že systém má zlepšiť dopravnú situáciu a bezpečnosť na cestách.  "Z pohľadu bezpečnosti cestnej premávky ide skôr o jej zníženie. Aby som sa dozvedel informácie, musím s aplikáciou robiť niečo, čo odpútava moju pozornosť od šoférovania.“ Nemalo z tohto pohľadu ministerstvo ustúpiť z ambície poskytovať tieto informácie? „Pokiaľ viem, bola to požiadavka Európskej únie. Každá krajina sa však k tomu postavila inak. Nebolo presne stanovené, čo všetko musí takéto informačné centrum obsahovať. Bolo len dané, že dopravné informácie musia byť na jednom mieste." Ako sa s touto požiadavkou vysporiadali ostatné krajiny Európskej únie? „Každá krajina inak. U nás sa to poňalo veľmi široko, dokonca si myslím, že až zbytočne. Množstvo informácií, zaťažuje to server a je to pomalé. Český systém je oveľa rýchlejší a nájdem v ňom všetko, čo potrebujem. “ Systém stál 14,2 milióna eur bez DPH. Stálo to túto sumu? „Nie. Konzultoval som to aj s programátormi, ktorí povedali, že ide o prehnanú sumu. Tvrdili, že sa dal urobiť lacnejšie – možno aj za tri či štyri milióny eur.“ Dalo sa to urobiť jednoduchšie? „Z hľadiska motoristov áno.“ Budú podľa vás systém motoristi využívať? „Ťažko predpokladať, či to nezlepšia, alebo to bude slúžiť len pre potreby ministerstva. Pre motoristov ide o informácie, ktoré bude využívať veľmi málo – možno päť či desať percent z nich.“ Tento text ste mohli čítať vďaka tomu, že platíte za obsah. Vážime si to.


Únia prisľúbila desať miliónov na pomoc Bosne pri zvládaní prílevu migrantov

Migranti sa od roku 2018 výraznejšie preorientovali na trasu vedúcu cez územie Bosny.

SARAJEVO. Európska únia prisľúbila poskytnúť Bosne a Hercegovine najnovšiu finančnú pomoc vo výške desať miliónov eur. Oznámila to v pondelok delegácia EÚ, podľa ktorej je cieľom pomôcť tejto balkánskej krajine zvládnuť prílev utečencov a iných migrantov, ktorí v snahe dostať sa do západnej Európy prechádzajú cez jej územie. Napísala o tom agentúra AFP. Vo vyhlásení EÚ sa uvádza, že tieto prostriedky sa použijú na výstavbu nových prijímacích stredísk a na poskytovanie ďalších služieb vrátane "stravovania, ubytovania a prístupu k hygienickým zariadeniam" pre zhruba 7400 migrantov, ktorí sa momentálne na území Bosny nachádzajú. Migranti sa od roku 2018 výraznejšie preorientovali na trasu vedúcu cez územie Bosny v snahe vyhnúť sa prísnejšie stráženým hraniciam iných balkánskych štátov. Väčšina z nich sa snaží dostať do susedného Chorvátska, ktoré je členom EÚ. Väčšina z 36-tisíc migrantov, ktorí odvtedy prišli do Bosny, pochádzajú hlavne z krajín Blízkeho východu, Ázie a severnej Afriky. Zatiaľ čo väčšine z nich sa podarilo pokračovať v ceste smerom na západ, tisícky migrantov na dlhý čas uviazli na bosnianskom území. Ekonomicky slabá Bosna a Hercegovina, ochromená roztrieštenou vládou, sa snaží migrantom poskytnúť primeranú podporu. Najväčšie centrá sa v súčasnosti nachádzajú v mestách Bihač a Velika Kladuša na západe krajiny. Výstavba nových prijímacích stredísk v Bosne, kde prílev migrantov v niektorých miestnych komunitách spôsobil napätie, sa stala spornou politickou otázkou. Polovica bosnianskych Srbov odmieta budovať na svojom území záchytné strediská pre migrantov. V júni úrady v Bihači a predstavitelia Červeného kríža zriadili nový tábor vo Vucjaku, na mieste bývalej skládky odpadov desať kilometrov od mesta. EÚ odmietla centrum financovať s tým, že sa nachádza príliš blízko mínových polí.


Kapitán Slovenska po prehre s Lotyšskom: Mali by sme problém aj v plnom zložení

BRATISLAVA. Počas víkendu stála pred slovenskými tenistkami v 1. kole II. svetovej skupiny Pohára federácie v stretnutí proti domácemu Lotyšsku takmer neriešiteľná úloha. Pre zdravotné problémy neodcestovali do lotyšskej metropoly dve najskúsenejšie Slovenky - Dominika Cibulková a Magdaléna Rybáriková, do zápasu navyše nemohla zasiahnuť ani Viktória Kužmová, momentálne slovenská singlová dvojka. Kapitán SR Matej Lipták musel do dvojhier postaviť Karolínu Schmiedlovú a Rebeccu Šramkovú, ktoré nedokázali vzdorovať silnej domácej dvojici Anasatsia Sevastovová, Jelena Ostapenková. Lotyšským hráčkam patrí v rebríčku 12. resp. 22. pozícia, čo v porovnaní s renkingovým postavením Schmiedlovej a Šramkovej (61., resp. 188.) predznamenalo výsledok stretnutia, ktoré nakoniec skončilo jednoznačným triumfom domácich tenistiek 4:0. "Myslím si, že sme čelili tímu, nad ktorým by sme mali problémy zvíťaziť aj v plnom zložení. V podstate sme sa predstavili bez najlepších troch hráčok a do stretnutia museli nastúpiť naša štvorka a päťka. Hrali sme proti hráčkam, ktoré patria do Top 20 a naozaj sú úrovňou niekde inde ako naše tenistky," uviedol po stretnutí kapitán Sloveniek Lipták. Z Kremnice pochádzajúci pražský rodák Lipták načal v Rige tretiu desiatku stretnutí v pozícii kapitána slovenského tímu. Na fedcupovej lavičke sedí od sezóny 2009, čo z neho robí historicky najdlhšie pôsobiaceho trénera v tejto pozícii. Pred súbojom v lotyšskej metropole mal zápasovú bilanciu 10:10. V úvodnej dvojhre bola Šramková v prvých dvoch setoch vyrovnanou súperkou Ostapenkovej, v treťom dejstve sa už prejavila kvalita domácej hráčky. V ďalších dvoch dvojhrách Sevastovová dominovala nad slovenskými tenistkami a nedovolila im ani na chvíľu pomýšľať na úspech. Záverečná štvorhra už o ničom nerozhodovala, no aj v nej predviedli domáce tenistky lepší výkon ako ich súperky. Lotyšky sa premiérovo v súťaži predstavili pred vlastnými fanúšikmi. S novou situáciou a s tým súvisiacim tlakom sa dokázali vyrovnať. "Vedela som, že to bude stresujúci týždeň. Mali sme náročný program, no zvládli sme to. Bolo to niečo nové pre nás, prvýkrát pred domácim publikom. Výsledok však hovorí jasnou rečou, a preto verím, že sa doma znovu predstavíme čo najskôr," uviedla Sevastovová. Lotyšsko má necelé dva milióny obyvateľov, ale pred sebou svetlú tenisovú budúcnosť. "Máme medzi juniormi a juniorkami niekoľko šikovných talentov. Keď ľudia vidia, čo sme s Jelenou dosiahli, môžu si povedať, že je to možné aj pre niekoho z tak malej krajiny. Ak bojujete a tvrdo pracujete, všetko je možné," dodala Sevastovová. Víťazstvo Lotyšiek znamená, že ich v apríli čaká súboj play-off o postup do I. svetovej skupiny. Tenistky z pobaltskej krajiny sa pokúsia prebojovať medzi najlepšie tímy súťaže prvýkrát od 1993/1994, keď však v najvyššej skupine štartovalo až 32. krajín a dá sa predznamenať, že budú nepríjemnými súperkami pre hociktorý tím. Slovenky čaká v rovnakom termíne (20. - 21. apríla) stretnutie play-off o udržanie sa v II. svetovej skupine Pohára federácie. Naposledy boli v rovnakej situácii pred tromi rokmi, keď si zachovali účasť v II. svetovej skupine po domácom víťazstve 3:2 nad Kanadou. Ak by slovenské tenistky neuspeli ani v apríli, čakal by ich prepad do euroafrickej regionálej zóny, kde naposledy štartovali v roku 2006.


Leto začiatkom apríla, meteorológovia čakajú rekordy

BRATISLAVA. Meteorológovia očakávajú v niektorých častiach Slovenska prekonanie dlhodobých teplotných rekordov, platných pre dnešný deň. Informuje o tom Slovenský hydrometeorologický ústav prostredníctvom sociálnej siete. Na západe Slovenska bolo vďaka pretrvávajúcemu juhovýchodnému vetru teplo už v noci nadnes. Teplotné minimá boli miestami okolo 12 stupňov C, na stanici Holíč 13,1, Brezová pod Bradlom 13,2, a v Kuchyni pri Malackách až 13,9 stupňov C. Teplá noc bola však aj vo vyššie položených obciach ako Slanská Huta či Budina. Podľa meteorológov po teplom ráne nasleduje aj mimoriadne teplý, s vysokou pravdepodobnosťou prvý letný deň, počas ktorého teplota dosiahne aspoň 25 stupňov C. Takéto hodnoty sú z hľadiska dlhodobého normálu bežné v júni, nie na začiatku apríla.


Británia chce uplatniť priamu reguláciu sociálnych médií

Vysokopostavení manažéri môžu čeliť pokutám, ak nedokážu blokovať škodlivý obsah.

LONDÝN. Veľká Británia navrhuje priamu reguláciu firiem prevádzkujúcich sociálne médiá, pričom vysokopostavení manažéri môžu potenciálne čeliť pokutám, ak nedokážu blokovať škodlivý obsah. Regulátori vytvoria zákonnú "povinnosť dozoru" pre firmy podnikajúce v oblasti sociálnych médií, ako sú Facebook a Twitter, aby chránili mladých ľudí, ktorí využívajú ich stránky. Na pravidlá bude dohliadať nezávislý regulátor financovaný z poplatkov uvalených na internetové firmy."Doteraz to ešte nikto vo svete nerobil a je dôležité, aby sme to uplatňovali správne," povedal v pondelok pre BBC britský minister pre digitalizáciu, kultúru a médiá Jeremy Wright. Pred zverejnením návrhu zákona bude v krajine plynúť ešte 12-týždňové obdobie konzultácií.Britská šéfka Facebooku pre verejnú politiku Rebecca Stimsonová uviedla, že cieľom nových pravidiel by mala byť ochrana spoločnosti, ale zároveň podpora inovácií a slobody prejavu. "Tešíme sa na spoluprácu s vládou a parlamentom, aby sa zabezpečilo, že nové pravidlá budú efektívne," dodala.


Odsúdený grécky biskup oznámil rezignáciu

Terčom kritiky metropolitu Amvrosiosa bývajú homosexuáli, migranti či politici.

ATÉNY. Grécky biskup Amvrosios, ktorý je známy často prehnaným kritizovaním ľudí konajúcich podľa neho "nekresťansky" alebo "negrécky", sa rozhodol odstúpiť zo svojho postu. Tento popredný predstaviteľ gréckej pravoslávnej cirkvi, ktorý pôsobil od roku 1978 v Kalavryte na polostrove Peloponéz, oznámil tento krok počas nedeľňajšej bohoslužby, informovala tlačová agentúra AP. Terčom kritiky metropolitu Amvrosiosa (81) bývajú homosexuáli, migranti či politici, pozornosť však získal aj podporovaním krajne pravicovej, protiprisťahovaleckej gréckej strany Zlatý úsvit. V januári tohto roka mu súd uložil podmienečný sedemmesačný trest odňatia slobody za nenávistný prejav v podobe internetového príspevku, v ktorom vyzýval čitateľov aby "pľuli" na homosexuálov, keďže "nie sú ľudskými bytosťami". Vlani zase vyhlásil, že lesný požiar blízko Atén, ktorý si vyžiadal mnoho obetí na životoch, bol božím trestom pre vtedajšieho "ateistického" ľavicového premiéra Alexisa Tsiprasa.


Volko v Belehrade šokoval, získal striebro v novom slovenskom rekorde
 Volko pred pretekmi
 Tréneri pred pretekmi
Preteky
 Volko po pretekoch
 Názor odborníka

Vlastné maximum zo semifinále zlepšil o 4 stotiny.

BELEHRAD. Vrcholom pre slovenskú atletiku bolo na HME v Belehrade záverečné finále dňa beh na 60 m, v ktorom Ján Volko finišoval na druhom mieste a získal pre slovenskú atletiku striebro opäť s národným rekordom 6,58. Zlato vybojoval Brit Richard Kilty s európskym výkonom roka 6,54, bronz Švéd Sulayman Hamilton s osobným rekordom 6,63. Štart sa odďaľoval, dvakrát štartér zdvihol finalistov z blokov a vyraziť z nich sa nepodarilo ani na tretí raz. Štart pokazil Brit Robertson a bol diskvalifikovaný. Nemám slov, ani v najhlbšom sne som v to nedúfal, ešte si to ani neuvedomujem, čo všetko som dosiahol. Ján Volko štartoval v 6. dráhe a bol to vôbec prvý slovenský šprintér v histórii, ktorý sa ocitol v súboji o medailu v najkratšom šprinte. Podľa času zo semifinále 6,62, ktorým prelomil aj slovenský rekord Ľuboša Chochlíka 6,65 z roku 1987, mal dokonca šancu na medailu, a to by už bola naozaj unikátna záležitosť. Dvadsaťročný Volko, člen BK HNTN Bratislava, zverenec trénerov Nadi Bendovej a Róberta Kresťanka štartoval na HME prvýkrát pred dvoma rokmi v Prahe a skončil v rozbehoch 30-ty. V Belehrade už súperil s európskou elitou a ovenčil sa striebrom. "Nemám slov, ani v najhlbšom sne som v to nedúfal, ešte si to ani neuvedomujem, čo všetko som dosiahol," povedal Ján Volko. "Ani neviem, čo povedať, čo sa vlastne v skutočnosti stalo. Mojím cieľom bolo v Belehrade postúpiť do semifinále a teraz pocestujem domov so striebrom, neuveriteľné. Možno je to preto, že som mal len také skromné očakávania. Mám striebro, navyše som dvakrát prekonal národný rekord. Asi mi Boh požehnal a nadelil talent." V ére samostatnosti sa Slovensko už štvrtýkrát tešilo z medaily, trojskokanka Dana Velďáková bola bronzová v rokoch 2009 a 2011, Mikuláš Konopka vyhral v roku 2007 v Birminghame súťaž guliarov a k tejto bilancii pridal striebro unikátnym spôsobom Ján Volko. Ján VOLKO


Minimálna mzda má budúci rok tvoriť polovicu z očakávanej priemernej mzdy

Očakávania môže zmeniť spomalenie ekonomického rastu.

BRATISLAVA. Ak by sa minimálna mzda od začiatku budúceho roka zvýšila na 580 eur, tvorila by 50,5 percenta z očakávanej priemernej mzdy na Slovensku v roku 2020. Podľa prognózy Inštitútu finančnej politiky ministerstva financií z júna tohto roka by totiž mohla priemerná mzda na Slovensku v roku 2020 dosiahnuť 1 148 eur. Vyplýva to z materiálu, ktorý ministerstvo práce a sociálnych vecí predloží na pondelkové rokovanie Hospodárskej a sociálnej rady. Ak by napokon pre očakávané spomalenie ekonomického rastu na Slovensku bola priemerná mzda v roku 2020 na nižšej úrovni, tak podiel minimálnej mzdy na priemernej mzde by ešte viac stúpol. Podiel najnižších hrubých zárobkov na priemernej hrubej mzde pritom na Slovensku rastie nepretržite od roku 2008. V roku 2008 bola minimálna mzda na Slovensku necelých 269 eur a priemerná mzda 723 eur. Minimálna mzda tak vtedy tvorila 37,2 percenta z priemernej mzdy v hospodárstve. Od roku 2008 do roku 2019 však minimálna mzda stúpla o 93 percent na aktuálnych 520 eur a priemerná mzda o 50 percent na očakávaných 1 081 eur za tento rok. V tomto roku by tak minimálna mzda mala predstavovať 48,1 percenta z očakávanej priemernej mzdy. Tajomník Republikovej únie zamestnávateľov (RÚZ) Martin Hošták ešte koncom júla upozornil na to, že minimálna mzda na Slovensku za posledné roky významne vzrástla. "V uplynulých štyroch rokoch stúpla o 37 percent, čo je výrazne viac, ako rastie produktivita práce. Z tohto nárastu však štát našim zamestnancom významnú časť berie," uviedol pre agentúru SITA. Riešenie podľa neho ponúka zavedenie 100-percentnej daňovej odpočítateľnej položky na minimálnu mzdu. "Tá vie zvýšiť príjem zamestnancov a zabezpečiť tak omnoho vyšší čistý príjem, než navrhuje vláda či odborári obyčajným rastom minimálnej mzdy," povedal. Zamestnancom chcú podľa neho ponúknuť zákonom garantovaný rast minimálneho zárobku. "V prípade nedohody sociálnych partnerov by platil záväzný mechanizmus úpravy výšky minimálnej mzdy, s uplatnením kritérií uvedených v platnom zákone o minimálnej mzde," dodal Hošták. Ministerstvo práce, sociálnych vecí a rodiny navrhuje zvýšiť minimálnu mzdu na Slovensku na rok 2020 zo súčasných 520 eur na 580 eur. V hodinovom vyjadrení by išlo o sumu 3,333 eura. Podľa ministerstva ide o kompromisné riešenie, keďže Konfederácia odborových zväzov požadovala zvýšenie na 635 eur a zástupcovia zamestnávateľov na 552,20 eura mesačne. O tomto návrhu rezortu práce a sociálnych vecí by mala rokovať Hospodárska a sociálna rada 19. augusta tohto roka. Predseda strany Smer-SD Robert Fico zaslal koncom júla predsedovi SNS Andrejovi Dankovi a šéfovi strany Most-Híd Bélovi Bugárovi návrh novely zákona o minimálnej mzde, podľa ktorého by najnižšie hrubé zárobky na Slovensku tvorili 60 percent z priemernej mzdy na Slovensku. "Privítal by som, keby to bolo už od 1. januára 2020," povedal Fico na tlačovej besede. Ako uviedol, druhou možnosťou je zavedenie automatického zvyšovania minimálnej mzdy od 1. januára 2021. Ak by sa podľa neho novela zákona uplatňovala už od začiatku budúceho roka, minimálna mzda by v roku 2020 dosiahla 603 eur. "Vzorec je najlepšie riešenie," tvrdí šéf Smeru. Vzorec by podľa neho stanovoval len najnižšie možné zvýšenie minimálnej mzdy, pričom zamestnávatelia a odborári by sa mohli dohodnúť aj na vyššej sume minimálnych hrubých zárobkov. Minimálna mesačná mzda na Slovensku sa od začiatku tohto roka zvýšila zo 480 eur na 520 eur. Najnižší hrubý zárobok za každú odpracovanú hodinu tak stúpol na 2,989 eura z pôvodných 2,759 eura. Čistý príjem zamestnanca pracujúceho za minimálnu mzdu tak oproti vlaňajšku išiel nahor o 27,17 eura na 430,35 eura.


Europarlament zmenil program, bude rokovať o situácii v Katalánsku

Poslanci sa budú zaoberať aj násilnosťami počas referenda.

BRUSEL. Poslanci Európskeho parlamentu (EP) rozhodli v pondelok na úvod plenárneho zasadnutia v Štrasburgu o zmene programu rokovaní. Na stredu zaradili diskusiu o situácii v Katalánsku, kde počas nedeľňajšieho referenda o sebaurčení došlo k sérii incidentov spojených s policajným násilím voči voličom. "Urgentná debata o situácii v Katalánsku sa uskutoční v stredu popoludní," oznámil predseda EP Antonio Tajani po odhlasovaní navrhnutej zmeny programu. Tajani koncom minulého týždňa uviedol na tzv. digitálnom summite EÚ v Tallinne, že spor o referendum je vnútornou záležitosťou Španielska. "Je to problém Španielska, v ktorom môžeme urobiť len málo. Je to problém rešpektovania španielskych zákonov, ktorý si musia vyriešiť Španieli," povedal Tajani, ktorý dodal, že v tejto kauze podporuje španielsku vládu, pretože "v právnej rovine má Madrid pravdu". Mnohí europoslanci boli pobúrení tvrdým zásahom španielskych policajných síl proti katalánskym voličom. Podľa údajov regionálnych lekárskych služieb v Katalánsku po zásahu policajných síl muselo byť lekársky ošetrených 893 ľudí. Z toho štyria boli vážne zranení, ale ich stav je stabilný.


Každé druhé nákupné centrum v Rusku nespĺňa normy

Ruské úrady pristúpili k rozsiahlej kontrole nákupných stredísk po požiari v nákupnom centre v Kemerove, ktorý si vyžiadal 60 obetí.

MOSKVA. Ruské ministerstvo pre mimoriadne situácie informovalo, že od 1. mája sa vo všetkých nákupných centrách v krajine začínajú požiarne cvičenia, ktorých cieľom je nácvik postupu ich zamestnancov pri prípadnom vypuknutí požiaru. Súčasne s cvičením sa uskutoční aj kontrola hasiacich prostriedkov a núdzových východov. Informovala o tom v stredu agentúra Interfax, ktorá pritom citovala šéfa rezortu Vladimira Pučkova. Ten zdôraznil, že ministerstvo má záujem na tom, aby bol v tejto záležitosti "stály pevný poriadok". Pučkov okrem toho vyzval občanov, aby pri podozrení na zanedbanie protipožiarnych predpisov a zásad v nákupných centrách a ďalších objektoch, vrátane bytových domov, zverejňovali dôkazné fotografie a informovali úrady. Interfax dodal, že ministerstvo pre mimoriadne situácie spolu s prokuratúrou v uplynulých týždňoch urobili kontrolu dodržiavania protipožiarnych predpisov "prakticky vo všetkých nákupných centrách, kinách a zábavných centrách pre deti v Rusku". "Veľmi závažné nedostatky" zistili v polovici z nich, informoval Pučkov. Spresnil, že mnohé z objektov boli postavené tak, že nespĺňajú zásady požiarnej bezpečnosti. Ruské úrady pristúpili k tejto rozsiahlej kontrole po požiari v nákupnom a zábavnom centre v Kemerove, ktorý sa odohral 25. marca a ktorý si vyžiadal životy 60 ľudí vrátane 41 detí.


Prišla o dve deti a útek do Sýrie neľutuje. Mladá Britka sa chce teraz vrátiť

Shamima Begum prežila ako jediná z troch školáčiek, ktoré sa spolu pridali k IS.

DAMASK. Jedna z troch britských školáčok, ktoré sa v roku 2015 pridali k militantom z Islamského štátu (IS), sa chce vrátiť do vlasti, aby zabezpečila zdravotnú starostlivosť svojmu nenarodenému dieťaťu. V stredu o tom informoval na svojej webovej stránke britský denník The Times. Počas rozhovoru v utečeneckom tábore na severovýchode Sýrie Shamima Begum uviedla, že ušla pred bojmi z dediny Baghúz, ktorá je jednou z posledných bášt IS v krajine. Shamima, ktorá je v deviatom mesiaci tehotenstva, sa podľa vlastných slov bojí, že za daných podmienok môže stratiť svoje dieťa. Ako totiž hovorí, počas pobytu v Sýrii jej už dve malé deti zomreli. "To je dôvod, prečo sa chcem naozaj vrátiť do Británie - lebo viem, že sa tam o neho postarajú aspoň zo zdravotného hľadiska," vyhlásila Shamima Begum a dodala, že "urobí čokoľvek, len aby sa mohla vrátiť domov a pokojne tam žiť so svojím dieťaťom". Svoj útek k Islamskému štátu však neľutuje, keďže - ako uviedla pre reportéra denníka The Times - tam žila "normálny život", pričom ani pohľad na "odrezanú hlavu v koši" ju najprv "vôbec nešokoval". Zároveň však povedala, že neskôr bola na území kontrolovanom islamistami svedkom "útlaku nevinných ľudí", a preto verí, že toto hnutie "si nezaslúži zvíťaziť", cituje z britských Timesov nemecká tlačová agentúra DPA. Shamima mala 15 rokov, keď spolu s dvoma spolužiačkami - dievčatami menom Kadiza Sultana a Amira Abase - odletela 17. februára 2015 z londýnskeho letiska Gatwick do Turecka. Následne všetky tri priateľky prekročili sýrske štátne hranice, aby sa pridali k Islamskému štátu. Rodičom doma povedali, že idú na celodenný výlet.


Nehoda pri Balatone si vyžiadala až osem zranených

V smere na maďarsko-chorvátske hranice došlo k hromadnej dopravnej nehode.

BUDAPEŠŤ. Maďarská polícia vo štvrtok popoludní obnovila dopravu na diaľnici M7, kde sa pri meste Siófok dopoludnia zrazilo sedem vozidiel. Pri havárii utrpel jeden človek ťažké zranenia a sedem ľahšie, informovala na svojej internetovej stránke polícia Šomodskej župy. Polícia spresnila, že na 102. kilometri diaľnice v smere na maďarsko-chorvátske hranice sa za doposiaľ nevyjasnených okolností zrazili dva mikrobusy, jedno malé nákladné auto, tri osobné vozidlá a jeden kamión, ktorý pri nehode prerazil zvodidlá. Záchranári ošetrili zranených. Hasiči zo Siófoku odstránili vraky vozidiel. Jazdné pruhy diaľnice v smere do Nagykanizse polícia na obdobie záchranných prác uzatvorila.


Trump navrhol zrušiť clá vrámci G7, skritizoval partnerov

Trump zdôraznil, že Spojené štáty potrebujú spravodlivý prístup na trhy.

LA MALBAIE. Summit skupiny siedmich najvyspelejších krajín sveta G7, ktorý sa konal v Kanade, podľa očakávaní poznamenali rozpory medzi Spojenými štátmi a zvyšnými členskými krajinami. Jablkom sváru bol vzájomný obchod v situácii, keď Spojené štáty začali uplatňovať clá na dovoz ocele a hliníka zo spojeneckých krajín. Prezident Donald Trump svojich partnerov kritizoval, ale na záver schôdzky navrhol, aby sa v rámci G7 obchodovalo bez ciel, bez dotácií a bez ďalších obchodných bariér. Trump zdôraznil, že Spojené štáty potrebujú spravodlivý prístup na trhy a nie sú ochotné ďalej tolerovať rokovania krajín, ktoré voči USA spravodlivé nie sú. Schôdzku pritom americký prezident označil celkovo za úspešnú. Nemecká kancelárka Angela Merkelová a francúzsky prezident Emmanuel Macron následne uviedli, že spoločné vyhlásenie týkajúce sa obchodu je len prvým krokom v náročných rokovaniach. Americký prezident povedal, že Spojené štáty na summite bojovali za voľný obchod a za koniec dotácií a ciel. Ako to chce docieliť, ale nespresnil. Ak niektoré krajiny začnú proti Spojeným štátom uplatňovať recipročné clo na dovoz hliníka, bude to podľa neho veľká chyba. "Spojené štáty boli po desiatky a desiatky rokov len využívané," vyhlásil Trump s tým, že už nastal čas, aby sa Európska únia, Kanada a ďalšie obchodní partneri správali k Spojeným štátom lepšie. "Sme ako prasiatko, z ktorého si všetci berú. Buď to okamžite skončí, alebo s nimi prestaneme obchodovať," povedal Trump na adresu zvyšných členov G7. K tým popri USA patrí aj Kanada, Japonsko, Británia, Nemecko, Taliansko a Francúzsko. Spojené štáty podľa Trumpa tiež chcú s Mexikom a Kanadou vyjednať nové podmienky Severoamerickej dohody o voľnom obchode (NAFTA), trvajú ale na dodatku, podľa ktorého by bola nová dohoda dojednaná vždy na päť rokov a potom sa rozhodlo o jej prípadnom predĺžení. Agentúra AP uviedla, že so spomenutým dodatkom nesúhlasí Kanada. Americký prezident tiež podotkol, že opätovné prijatie Ruska do G7 by bolo prínosom. Podobne sa vyjadril aj nový taliansky premiér Giuseppe Conte, ktorý však zdôraznil, že sankcie proti Rusku nemožno okamžite zrušiť. Nemecká kancelárka Merkelová naopak uviedla, že sa lídri európskych štátov G7 na summite zhodli, že pre opätovné prijatie Ruska zatiaľ nenastali tie správne podmienky. Rusko a krajiny G7 spoločne tvorili zoskupenie G8. Rusko ale bolo na jar 2014 vyradené za okupáciu a následnú anexiu ukrajinského Krymu a za podporu proruských separatistov na Ukrajine. Summit americký prezident opustil skôr, čo zdôvodnil nutnosťou pripraviť sa na schôdzku so severokórejským vodcom Kim Čong-unom. Z Kanady odletel priamo do Singapuru, kde sa má stretnutie v utorok konať. Merkelová neskôr pri tlačovej konferencii oznámila, že sa lídri krajín G7 zhodli na potrebe znížiť clá a ďalšie obchodné bariéry. Podobne sa vyjadril aj francúzsky prezident Emmanuel Macrona, podľa ktorého sa na summite prejavila snaha situáciu stabilizovať. Zdôraznil však, že samotné spoločné vyhlásenie situáciu nevyrieši a že členmi G7 čaká v nadchádzajúcich týždňoch a mesiacoch dôležitá práca. Summit sprevádzali mimoriadne tvrdé bezpečnostné opatrenia, vďaka ktorým sa v uliciach zišlo menej demonštrantov. Zadržaných bolo kvôli výtržnostiam asi desať ľudí.


Britské univerzity zasiahol štrajk učiteľov, postihne milión študentov

Ide o protest proti plánovaným zmenám v penzijných príspevkoch.

LONDÝN. Stovky vysokoškolských učiteľov na 64 spomedzi najlepších britských univerzít, vrátane Oxfordskej a Cambridgeskej, začali vo štvrtok dvojdňový štrajk za odvrátenie zmien v ich dôchodkovom systéme. Pedagógovia patriaci do britského Odborového zväzu univerzít (UCU) v hlasovaní schválili štrajk na protest proti plánovaným zmenám v penzijných príspevkoch, pretože podľa ich slov niektorí zamestnanci prídu po odchode do dôchodku ročne až o 10-tisíc libier (11.320 eur). Odborový zväz uviedol, že štrajk postihne vyše milión študentov. Potom budú nasledovať na budúci mesiac tri dlhšie štrajky. UCU obviňuje univerzity, že odmietajú diskutovať o obavách pedagógov a že sa snažia "nanútiť svoje reformy". Odborový zväz vyjadril tiež nádej, že "univerzity nechcú dlhotrvajúci spor, ktorý sa bude preťahovať až do skúškového obdobia". "Kľúčom bude to, ako univerzity zareagujú tento týždeň na našu akciu," vyhlásila generálna tajomníčka UCU Sally Huntová, ktorú citovala tlačová agentúra DPA. "Stretneme sa 2. marca a zvážime, aké strategické zmeny by sme zahrnuli do našich ďalších akcií. Nič nezmetieme zo stola," dodala Huntová. Organizácia Universities UK, zastupujúca univerzity v Spojenom kráľovstve, uviedla, že "sa zo všetkých síl snaží minimalizovať vplyv narušeného štvrtkového a piatkového vyučovania na študentov". Organizácia dodala, že o plánovaných zmenách v penzijnom programe sa šíri "množstvo zavádzajúcich tvrdení". Vysvetlila, že tento program "nepriaznivo postihla ťažká ekonomická situácia". "Náklady na budúce dôchodky stúpli za posledné tri roky o tretinu a program má deficit 6,1 miliardy libier (6,9 miliardy eur), ktorý podľa zákona treba znížiť," vyhlásila organizácia Universities UK.


Svedok opísal v prípade platinových sitiek priebeh aukcie

V prípade prokurátor obžaloval bývalých nominantov SDKÚ.

BRATISLAVA. Výsluchom jedného svedka a čítaním listinných dôkazov pokračuje na Okresnom súde Bratislava I hlavné pojednávanie v prípade tzv. platinových sít. Svedok sa v mene jednej spoločnosti, ktorej presný názov si už nespomínal, zúčastnil elektronickej akcie, prostredníctvom ktorej boli platinové sitá odpredané. Pokyn zúčastniť sa aukcie dostal od majiteľa firmy a takejto akcie sa podľa jeho slov zúčastnil prvýkrát. "Aukcia trvala krátko, možno nejakých desať minút, viem, že to nebolo dlho, ale ja si to už nepamätám," vypovedal na súde svedok. Nespomínal si už, na ktorom mieste v aukcii skončili, jeho firma však nezvíťazila. "Viem, že na konci tam bol nejaký problém, že majiteľ chcel, aby som tam dal nejakú vyššiu sumu, ale nedalo sa," uviedol ďalej svedok. Iný účastník aukcie v pozícii svedka vypovedal o jej priebehu ešte minulý rok. "Po zahájení dražby sa postupne prihadzovala suma za ponúkaný tovar. Dražba bola časovo limitovaná a pred uplynutím času bola moja ponuka vo výške 660.000 eur uvádzaná ako najvyššia. Chcel som ešte pre istotu prihodiť pár tisíc, ale stránka nereagovala. Bol som spokojný s tým, že dražbu som vyhral," vypovedal svedok na súde minulý rok v apríli. Podľa jeho slov však krátky časový úsek po ukončení dražby stránka zrazu "ožila" a víťazná ponuka bola za 667-tisíc eur, pričom nebola jeho. V prípade možného podhodnoteného predaja tzv. platinových sít Správou štátnych hmotných rezerv prokurátor obžaloval bývalých nominantov SDKÚ v správe hmotných rezerv - bývalého vedúceho úradníka rezerv Jána K., vedúceho služobného úradu rezerv Juraja L. a znalca Ondreja B. Trojica mužov čelí obžalobe z obzvlášť závažného zločinu porušovania povinnosti pri správe cudzieho majetku spolupáchateľstvom, v prípade znalca aj z prečinu nepravdivého znaleckého posudku, tlmočníckeho úkonu a prekladateľského úkonu. Podľa prokurátora obvinení vo svojom postavení konali v rozpore so záujmami štátu pri hospodárnom a účelnom nakladaní s jeho majetkom. Pri predaji platiny pod cenu štát podľa obžaloby prišiel o viac ako 2,2 milióna eur.


Kazach Golovkin oslávil návrat do ringu po svojom, knokautoval Kanaďana Rollsa

Kazašský boxer už plánuje odvetný súboj s Álvarezom.

NEW YORK. Kazašský boxer Gennadij Golovkin oslávil návrat do profiringu víťazstvom, knokautom vo štvrtom kole si poradil s dosiaľ nezdolaným Kanaďanom Stevom Rollsom v sobotňajšom dueli v newyorskej Madison Square Garden. Bol to prvý súboj 37-ročného Golovkina od septembra 2018 a jeho kontroverznej prehry s Mexičanom Canelom Álvarezom, keď prišiel o všetky tri majstrovské opasky organizácií IBF, WBC a WBA v strednej váhe. Dodnes je to jeho jediná prehra v profikariére medzi povrazmi. Kazachova bilancia je impozantná: 39 víťazstiev (35-krát spôsobom K.O.), 1 remíza, 1 prehra. "Cítim sa výborne, ako znovuzrodené dieťa. Stále ovládam spôsob, ako súpera zraziť na kolená. Trénerovi som vravel, aby vyčkal na správnu chvíľu, ono to príde," povedal Golovkin, cituje ho portál BBC. Kazach už v hlave spriada plány na septembrový odvetný súboj s Álvarezom. "Ak chcete dramatickú šou, ja som pripravený na Canela. Stačí sa spýtať jeho. Dúfam, že budeme proti sebe boxovať. Box je biznis, tak prečo nie," odkázal Golovkin fanúšikom. Golovkin má podpísaný kontrakt s DAZN na šesť súbojov v profiringu na 100 miliónov USD. Pred časom sa rozlúčil s dlhoročným trénerom Abelom Sánchezom a nahradil ho Johnathonom Banksom, ktorý ho sprevádzal už aj v sobotňajšom súboji v MSG.


Čína húfne dováža zlato, investori sa boja o svoj majetok

SINGAPUR. Čína, najväčší svetový spotrebiteľ zlata, môže v tomto roku zvýšiť jeho dovoz cez Hongkong o takmer polovicu, keďže miestni investori sa snažia chrániť svoj majetok pred kurzovými výkyvmi, spomaľovaním trhu s nehnuteľnosťami a výkyvmi na akciových trhoch. Uviedla to hongkonská spoločnosť Gold & Silver Exchange Society. Podľa jej odborníkov Čína v tomto roku importuje približne tisíc ton zlata cez ich firmu, ktorá obchoduje s fyzickým zlatom a striebrom. Pre porovnanie, vlani Čína doviezla 647 ton zlata. Odhadovaný tohtoročný import bude najvyšší od roku 2013. Dopyt po zlate v regióne rastie pre obavy o vývoj na trhoch s nehnuteľnosťami, akciami a dlhopismi a vyhliadky čínskej meny jüan v dôsledku snahy tamojšej vlády znížiť pákový efekt vo finančnom systéme. Na ilustráciu, lokálny dopyt po zlate v 1. štvrťroku 2017 vzrástol o 15 %, z toho predaj investičných zlatých prútov sa zvýšil o vyše 60 %. Nákup šperkov pritom podľa čínskeho združenia China Gold Association stúpol len o 1,4 percenta. Čína tiež dováža zlato zo Švajčiarska. Investori v regióne totiž hľadajú iné prostriedky, tzv. bezpečný prístav na ochranu svojho majetku pred znehodnotením. A zatiaľ čo dopyt po investičnom zlate bude podľa expertov ďalej rásť, záujem o šperky zrejme klesne, pretože spotrebitelia aktuálne nakupujú skôr nehnuteľnosti, prípadne si užívajú cestovanie alebo preferujú 18-karátové namiesto 24-karátových šperkov, skonštatoval Philip Klapwijk, riaditeľ spoločnosti Precious Metals Insights.


Slovenskí tenisti aj tenistky postúpili do semifinále ME do 18 rokov

Slovenským tenistom sa po kvalifikačnej skupine darilo aj vo štvrťfinále.

LA ROCHELLE/GRANVILLE. Slovenským tenistom sa po kvalifikačnej skupine na majstrovstvách Európy do 18 rokov vo francúzskom La Rochelle darilo aj na záverečnom turnaji družstiev. János Fekete, Lukáš Pokorný a Krištof Minárik zdolali Rakúsko 3:0 a postúpili do utorňajšieho semifinále, kde sa stretnú s reprezentáciou Talianska. "Zápas proti favorizovanému súperovi sme lepšie zvládli my. Dlho som sa rozhodoval, koho postaviť na post dvojky. Rozhodol som sa pre Lukáša Pokorného, ktorý svojho súpera už tento rok zdolal. Prvý set vyhral aj s pomocou šťastia rakúsky tenista 7:6. V druhom a treťom sete sa Lukášova hra zlepšila, bol aktívnejší, dobre podával a zaslúžene vyhral. Tým pre nás získal dôležitý prvý bod. V zápase jednotiek sa János Fekete stretol so súperom, s ktorým na predchádzajúcich dvoch turnajoch prehral. Ako sa vraví - do tretice všetko dobré - a tak to bolo aj v tomto prípade. János nedal Rakúšanovi dobrou hrou žiadnu šancu a prvý set vyhral 6:2. Lepšie začal aj v druhom sete, keď viedol 3:0. Potom sa hra vyrovnala, no János zvládol záver a vybojoval postup do semifinále po víťazstve 6:2, 6:4. Minárik s Pokorným vo štvorhre súperov tiež prevýšili a spečatili výsledok na 3:0," zhodnotil kapitán František Horváth pre oficiálnu stránku Slovenského tenisového zväzu (STZ). Slovenské dievčatá zažili víťazný štart na ME do 18 rokov vo francúzskom Granville. Vo štvrťfinále zvíťazili nad výberom Maďarska 2:1 a postúpili do utorňajšieho semifinále. Úspešné boli obe singlistky, Viktória Morvayová aj Romana Čisovská zvíťazili bez straty setu. Na štvorhru nastúpila Morvayová po boku Michaely Kadlečkovej, po vyhratom prvom sete však v ďalších dvoch ťahali za kratší koniec. V semifinále si mladé Slovenky zmerajú sily s reprezentáciou Veľkej Británie, ktorá vyradila druhé nasadené Rusko.


Trump označil obvinenia zo sexuálneho obťažovania za výmysly demokratov

Americký prezident napísal, že nikdy nestretol niektoré  ženy, ktoré ho obvinili.

WASHINGTON. Americký prezident Donald Trump v utorok vyhlásil, že obvinenia zo sexuálneho obťažovania, ktoré proti nemu vznieslo viacero žien, sú vymyslené. Prezidenta z obťažovania, ktorá sa malo udiať ešte pred jeho nástupom do funkcie, obvinili v pondelok tri Američanky vo vysielaní televízie NBC. Celkový počet žien, ktoré Trumpa obviňujú z obťažovania alebo neprístojného správania sa, už stúpol na šestnásť. Trump tieto obvinenia v stredu ostro odmietol a dokonca ich dal do súvisu s bojom demokratov proti jeho osobe. "Sú to falošné obvinenia a vymyslené príbehy od žien, ktoré ani nepoznám a/alebo som ich nikdy nestretol," napísal Trump na Twitter. Opozičných demokratov podľa Trumpa mrzí, že "neboli schopní preukázať žiadne (Trumpove - pozn.) pletky s Ruskom", a tak prechádzajú k novej taktike. Troma ženami, ktoré Trumpa obvinili z obťažovania v pondelňajšom večernom vysielaní NBC, sú bývalá Miss Spojených štátov Samantha Holvey, bývalá recepčná v neworskej Trump Tower Rachel Crooks a podnikateľka Jessica Leeds. Tá tvrdí, že ju Trump, ktorého predtým osobne nepoznala, obťažoval v lietadle. "Bol ako chobotnica, jeho ruky boli všade," povedala Leeds na Trumpovu adresu.


V Marseille sa zrútili dve budovy, obete zatiaľ nehlásia

MARSEILLE. Dva niekoľkoposchodové domy sa zrútili v centre juhofrancúzskeho mesta Marseille, tretej budove hrozí, že sa zrúti. Informovali o tom francúzske médiá, podľa ktorých zatiaľ nie je jasné, či sú pod troskami nejakí ľudia. Agentúra AFP uviedla, že záchranári ošetrili dvoch ľahko zranených okoloidúcich. Bytové domy v centre prístavného mesta boli podľa fotografií zverejnených vo francúzskych médiách značne zanedbané. Najmenej v jednej z nich ľudia už nežili, podľa stanice BDMTV je ale možné, že sa v dome zdržiavali bezdomovci či squatteri.  Oblastná prefektúra ľudí v okolí vyzvala, aby sa miestu udalosti blízko marseillského Starého prístavu vyhýbali a uľahčili prístup zasahujúcim zložkám. Zo zverejnených záberov vyplýva, že jedna zo zrútených budovov mala najmenej šesť poschodí. Starostka danej mestskej časti Sabine Bernasconiová uviedla, že objekt bol v zlom stave a úrady nariadili vysťahovanie obyvateľov. Nemohla však vylúčiť možnosť, že sa nejaké osoby zdržiavali vnútri ilegálne.


Zmenu pri C značkách u malotraktorov považujú farmári za likvidačnú

Značky typu C riešili problém podomácky vyrobených či doma upravených strojov.

BRATISLAVA. Zmena, ktorá v rámci prideľovania tzv. C značiek prichádza do praxe, je likvidačná. Uviedli to v spoločnom stanovisku farmári združení vo Vidieckej platforme, Združení mladých farmárov na Slovensku, Spolku farmárov Slovenska, Iniciatíve poľnohospodárov a v Spolku malých a stredných farmárov južného Slovenska. Značky evidenčného čísla typu "C" počas uplynulých rokov podľa farmárov riešili problém podomácky vyrobených či doma upravených strojov, vlečiek, traktorov a malotraktorov. O tieto značky požiadalo asi 34 000 žiadateľov. Pre väčšinu malých gazdov to bola a stále je jediná možnosť, ako užívať takéto stroje v okolí miesta, kde hospodária. Mnohokrát ide o techniku, ktorá je určená na sezónne práce, a na verejných komunikáciách sa objavuje ojedinele a na veľmi krátky čas. Zrušenie, respektíve zmena pravidiel pri prideľovaní "C" značiek tak podľa farmárskych organizácií znemožní použiť túto techniku určenú na poľnohospodárske účely, čo bude v praxi znamenať ďalšie "hodené poleno pod nohy" malým gazdom. "Metodický pokyn, ktorý k danej problematike vydalo Ministerstvo dopravy a výstavby (MDV) SR, hodnotíme na základe právneho stanoviska tak, že je v rozpore so zákonom číslo 106 z roku 2018," poznamenali farmári. "Žiadame Ministerstvo dopravy a výstavby SR o urýchlené zosúladenie metodického pokynu so zákonom tak, aby neprišlo k narušeniu možností užívať takéto stroje a techniku a tým aj k zhoršeniu možností hospodárenia na pôde. Zároveň sme pripravení na odbornú diskusiu tak, aby sme uvedenej nepriaznivej situácii predišli," dodali farmárske organizácie.


Mayová nevylučuje brexit bez dohody

Líder labouristov v Bruseli rokoval o prijatí mäkšej alternatívy dohody o brexite.

BRUSEL. Britská premiérka Theresa Mayová odmietla vo štvrtok vylúčiť možnosť, že jej krajina odíde z Európskej únie bez dohody. Po príchode na summit EÚ v Bruseli označila za podstatné uznanie skutočnosti, že "brexit je rozhodnutím britského ľudu". Podľa nej je nutné ho dosiahnuť, vyjadrila však nádej, že to bude na základe vyrokovanej dohody. Agentúra AP pripomína, že Británia by mala opustiť EÚ 29. marca, ak Únia neschváli odklad brexitu, o ktorý požiadala britská vláda. Európski lídri naznačili, že s ním budú súhlasiť, ak sa Mayovej podarí presadiť dohodu o brexite v britskom parlamente. Ten ju už dvakrát odmietol. V Bruseli je aj líder britskej opozičnej Labouristickej strany Jeremy Corbyn, ktorý rokoval s predstaviteľmi EÚ o svojom pláne na prijatie mäkšej alternatívy dohody o brexite. "Naším cieľom je nájsť dohodu, ktorá by znamenala, že sa vyhneme brexitu bez dohody a že budeme mať v budúcnosti konštruktívny vzťah s Európskou úniou, ktorá by mohla byť prerokovaná počas odkladu," povedal Corbyn novinárom po schôdzke s hlavným vyjednávačom EÚ pre brexit Michelom Barnierom. Labouristický plán ráta s colnou úniou medzi Britániou a EÚ a zahrnutím do vnútorného trhu EÚ. Mnohí britskí proeurópski konzervatívni poslanci sa tiež usilujú o podobné, "mäkšie" riešenia týkajúce sa brexitu, pripomína agentúra DPA. Mayová v stredu zaslala oficiálny list predsedovi Európskej rady Donaldovi Tuskovi, v ktorom vyzvala národných lídrov EÚ, aby po podporili návrh na odklad brexitu do 30. júna. Tusk v reakcii na list z Londýna v stredu večer oznámil, že hlavy vlád a štátov sú ochotné podporiť "krátkodobé predĺženie" brexitu, ale len vtedy, ak britský parlament schváli dohodu o odchode Spojeného kráľovstva z EÚ, tak ako bola prijatá vlani v novembri na mimoriadnom summite v Bruseli, čiže bez akýchkoľvek dodatočných zmien.


Únia je pripravená chrániť firmy proti americkému zákonu o Kube

Zákon môže otvoriť cestu pre súdne spory.

BRUSEL. Európska komisia (EK) vo štvrtok upozornila, že Európska únia (EÚ) prijme "primerané opatrenia", a to aj na pôde Svetovej obchodnej organizácie (WTO), proti plnému uplatňovaniu amerického zákona, ktorý otvára cestu pre súdne spory v USA proti zahraničným firmám pôsobiacim na Kube. Vláda amerického prezidenta Donalda Trumpa v apríli oznámila, že od 2. mája umožní súdne procesy proti zahraničným firmám pôsobiacim na majetku, ktorý Kuba zobrala Američanom po revolúcii z roku 1959. Trump presadzuje ustanovenie takzvaného Helmsovho-Burtonovho zákona z roku 1996, ktorého účinnosť odkladali predošlé americké vlády každých šesť mesiacov. V praxi to znamená, že Američania s kubánskym pôvodom, ktorí sa stali americkými občanmi, môžu od štvrtku na amerických súdoch požadovať odškodnenie od kubánskej vlády alebo od súkromných zahraničných spoločností podnikajúcich na Kube za ich "ukradnuté" majetky. Môže sa to týkať spoločnosti, ktoré pôsobia v hoteloch, tabakových firmách, liehovaroch a iných majetkoch znárodnených po tom, ako sa na Kube dostal k moci Fidel Castro. Šéfka diplomacie EÚ Federica Mogheriniová v tejto súvislosti uviedla, že EÚ považuje uplatňovanie jednostranných reštriktívnych opatrení "za odporujúce medzinárodnému právu". "Európska únia vyjadruje hlboké poľutovanie nad plnou aktiváciou zákona z roku 1996. Toto rozhodnutie je porušením záväzkov prijatých v dohodách medzi EÚ a USA z rokov 1997 a 1998," upozornila Mogheriniová a dodala, že odvtedy obe strany - bez prerušenia - rešpektovali tieto dohody. "Povedie to k zbytočným treniciam a podkopáva to dôveru a predvídateľnosť v transatlantickom partnerstve"," opísala Mogheriniová situáciu z pohľadu EÚ. V polovici apríla EÚ spolu s Kanadou vyjadrili poľutovanie nad týmito plánmi USA a vyjadrili spoločné obavy, že majetkové spory budú prekážkou pre ich občanov, ktorí podnikajú na Kube. EÚ a Kanada sa zaviazali, že budú chrániť svoje firmy pred súdnymi procesmi v USA. Mogheriniová zároveň upozornila, že EÚ využije "všetky vhodné opatrenia" na riešenie dôsledkov uplatňovania Helmsovho-Burtonovho zákona, vrátane práva na blokovanie, ktoré má Únia v rámci WTO. Blokovacie právo zakazuje spoločnostiam z EÚ, aby dodržiavali určité americké sankcie, a umožňuje im vymáhať náhradu škôd vzniknutých týmito sankciami a zrušiť akékoľvek rozhodnutia cudzích súdov proti nim. Rozhodnutie Washingtonu je ranou pre snahy vlády v Havane pritiahnuť na ostrov zahraničné investície a podľa tlačovej agentúry AP je vnímané aj ako snaha o oslabenie kubánskej vlády a izolovanie venezuelského prezidenta Nicolása Madura, ktorý sa drží pri moci s pomocou iných krajín vrátane Kuby, Číny a Ruska.


Pozrite sa, ako požiar pri štarte rakety roztopil fotoaparát

Aparát bol od miesta štartu štyristo metrov.

BRATISLAVA. Fotograf Bill Ingram fotí pre Národný úrad pre letectvo a vesmír (NASA) už tridsať rokov, no aj tak ho roztopený fotoaparát zo štartu rakety prekvapil. Ingalls si minulý týždeň pre štart rakety Falcon 9 pripravil šesť na diaľku ovládaných fotoaparátov, ktoré udalosť snímali z viacerých strán a uhlov. Roztopený fotoaparát bol paradoxne jedným z najvzdialenejších, od štartovacej plochy sa nachádzal vyše štyristo metrov. "Nanešťastie, štart rakety zapálil trávu, ktorá roztopila jeden z aparátov," vysvetľuje podľa webu NASA Ingalls. Keď sa oheň dostal k fotoaparátu, rýchlo roztopil jeho telo. Keď sa fotograf po zariadenie vrátil, požiarnici naňho čakali so smutnou správou. Roztopené telo musel nasilu otvoriť. Pamäťovej karte sa našťastie nič nestalo a Ingalls získal niekoľko záberov. Vrátane tých, ktoré ukazujú približujúci sa oheň a roztápajúci sa objektív. Ostatným aparátom sa nič nestalo. Počas dlhoročnej kariéry Ingalls stratil pri štartoch rakiet len tento jeden fotoaparát. Najväčšie nebezpečenstvo pre aparáty podľa fotografa nepredstavuje oheň, ale úlomky a skaly, ktoré štart rakety môže vymrštiť obrovskou rýchlosťou do okolia. Raketa Falcon 9 spoločnosti SpaceX vyniesla minulý týždeň na obežnú dráhu dva satelity GRACE-FO, ktoré majú sledovať meniacu sa hladinu morí, objem vody v jazerách a riekach, či ľadovce a príkrovy.


Nehoda minibusu v Indii si vyžiadala 31 mŕtvych

Vozidlo sa zrútilo do 150 metrov hlbokej rokliny.

ŠRÍNAGAR. V Indiou kontrolovanej časti Kašmíru sa zrútil do priekopy preplnený minibus, pričom zomrelo najmenej 31 ľudí a ďalších sedem utrpelo zranenia. Zástupca tamojších úradov uviedol, že auto sa zrútilo v pondelok do 150 metrov hlbokej rokliny v Himalájach, keď prechádzalo zákrutou. Predstaviteľ polície dodal, že minibus pre 27 cestujúcich narazil na skaly a roztrhalo ho na niekoľko kusov. Záchranári previezli sedem osôb do nemocníc. Všetci sú v kritickom stave.India má najviac smrteľných dopravných nehôd na svete, ktoré si každý rok vyžiadajú približne 150-tisíc mŕtvych a 470-tisíc zranených. Príčinami incidentov sú bezohľadné šoférovanie, neudržiavané cesty a staré vozidlá.


Matečná chce podporiť viac včelárov, ročne im dá vyše milión eur

Európska komisia prispeje takmer 590-tisíc eur.

BRATISLAVA. Ministerstvo pôdohospodárstva rozširuje možnosti poskytovania pomoci pre včelárov. Prostredníctvom nového Národného plánu stabilizácie a rozvoja slovenského včelárstva si včelári, začínajúci včelári a včelárske združenia najbližšie tri roky rozdelia každý rok po takmer 1,2 milióna eur. Informoval o tom hovorca ministerstva Vladimír Machalík. "Aj keď počet včelstiev je na Slovensku najvyšší za posledných 20 rokov a sme jedna z mála krajín Európskej únie, kde ich počet narastá, včelári by o našu podporu nemali prísť. Musíme investovať aj do zvýšenia atraktivity včelárstva pre mladých ľudí. Priemerný vek včelárov je u nás totiž ešte vyšší ako u poľnohospodárov, až 60 rokov," uviedla ministerka pôdohospodárstva Gabriela Matečná (nominantka SNS). O poskytnutie pomoci si po novom môžu požiadať včelárske združenia, ktoré združujú najmenej 10 % včelárov (doteraz minimálne 30 % včelárov), čím sa podpora dostane k väčšiemu počtu prijímateľov. Európska komisia prispeje zo sumy 1,2 milióna eur čiastkou takmer 590-tisíc eur. K doterajším šiestim opatreniam pribudli ďalšie dve, a to monitorovanie trhu a zvýšenie kvality výrobkov s cieľom využiť ich potenciál na trhu. V rámci technickej pomoci môžu včelári dostať podporu na organizovanie prednášok, seminárov, krúžkov, vzdelávacích programov, výstav, účasť na medzinárodných podujatiach, publikačnú a propagačnú činnosť, na ochranu včelstiev pred voľne žijúcou zverou, náklady na zariadenie na odvčelovanie, na vytáčanie medu, čerpadlo na med, zariadenie na spracovanie včelieho vosku, nákup novej úľovej zostavy. Nechýba ani príspevok na šľachtenie a ochranu genetických zdrojov autochtónnej domácej včely - slovenská kranská včela. Jednou z noviniek je aj zmena definície včelárskeho roka. Pôvodné rozhranie 12 po sebe nasledujúcich mesiacov od 1. septembra nahradilo obdobie od 1. augusta do 31. júla. Nariadenie týkajúce sa podpory nadobúda účinnosť 1. júna 2017 a platí do sezóny 2019/2020. Žiadosť o vyplatenie pomoci musia žiadatelia predložiť Pôdohospodárskej platobnej agentúre (PPA) do 31. mája kalendárneho roka.


Odchod Krajmera nestačí. SaS očakáva, že z polície odídu ďalší

Odstúpenie Roberta Krajmere podľa SaS na očistenie policajného zboru nestačí.

BRATISLAVA. Odstúpenie riaditeľa národnej protikorupčnej jednotky Národnej kriminálnej agentúry (NAKA) Róberta Krajmera je síce dôležitý, ale zďaleka nie postačujúci krok na očistu Policajného zboru od politického zasahovania. Tvrdí to strana Sloboda a Solidarita (SaS) vo svojej piatkovej reakcii na štvrtkové oznámenie o konci Krajmera vo vedení reakcii národnej protikorupčnej jednotky. SaS očakáva, že rovnako ako Krajmer poodchádzajú z funkcií aj ďalší skompromitovaní policajní dôstojníci – Tibor Gašpar, Peter Hraško, Milan Lučanský a ďalší. Podľa podpredsedu SaS Ľubomíra Galka „pod vedením týchto ľudí sa polícia pretvorila na represívnu organizáciu v službách Smeru-SD, ktorá sa spreneveruje svojmu poslaniu pomáhať a chrániť a ničí dôveru občanov v právny štát“. Tlačovú správu SaS k odstúpeniu Róberta Krajmera z pozície riaditeľa národnej protikorupčnej jednotky NAKA agentúre SITA poskytla hovorkyňa SaS Katarína Svrčeková.Ako ďalej tlačová správa cituje Galka, Krajmer „neodstupuje preto, ako sám vraví, lebo bol na neho vyvíjaný nátlak na rodinu a prácu protikorupčnej jednotky, ale preto, že stratil dôveru verejnosti a pochopil, že jeho dni vo funkcii sú zrátané“. „Vajatanie nového ministra vnútra Tomáša Druckera pri odvolávaní neželaných ľudí z funkcií len dokazuje jeho neslobodu pri rozhodovaní,“ dopĺňa v tlačovej správe predsedu SaS Richarda Sulíka.Odchodom Krajmera by sa podľa SaS nemalo zabudnúť na vyšetrenie podnikateľských aktivít jeho manželky a prepojenia na osoby s pochybnou povesťou. „V Krajmerovom záujme totiž nie je zisťovanie pôvodu majetku jeho manželky. Pripomíname, že tlak verejnosti dôsledne vyšetriť pochybné aktivity a prepojenia sa týka aj ďalších policajných funkcionárov, osobitne policajného prezidenta Gašpara a šéfa inšpekcie v rezorte vnútra Lučanského,“ tvrdia predstavitelia SaS. Riaditeľ národnej protikorupčnej jednotky NAKA Róbert Krajmer končí vo funkcii. Odchádza na vlastnú žiadosť a vo funkciu končí k 1. aprílu. Vo štvrtok 29. marca o tom médiá informoval tlačový odbor ministerstva vnútra v spoločnom stanovisku Ministerstva vnútra a Prezídia Policajného zboru po rokovaní ministra vnútra Tomáša Druckera s prezidentom Policajného zboru Tiborom Gašparom a riaditeľom NAKA Petrom Hraškom v personálnej otázke riaditeľa národnej protikorupčnej jednotky NAKA Róberta Krajmera „Moje rozhodnutie som urobil po dôkladnom zvážení a vzhľadom na neprimeraný nátlak na moju rodinu a prácu protikorupčnej jednotky, ktorý vnímam ako nedôvodný a politizujúci. Mojou povinnosťou je zabezpečiť nestranné a nezaťažené fungovanie profesionálnej práce vyšetrovateľov a kriminalistov národnej protikorupčnej jednotky bez toho, aby bola ich práca a výsledky spochybňované," cituje stanovisko Krajmera. Protikorupčnú jednotku NAKA bude dočasne viesť poverený zástupca riaditeľa. Róbert Krajmer zostáva v Policajnom zbore a nateraz nebude zastávať pozíciu v útvaroch kriminálnej služby.Minister vnútra Tomáš Drucker bol o tomto zámere informovaný prezidentom Policajného zboru ešte 27. marca počas jeho oficiálnej návštevy na policajnom prezídiu s vedením Policajného zboru a následne sa pracovne stretol s prezidentom PZ Tiborom Gašparom a riaditeľom NAKA Hraškom na riešení tejto otázky 28. marca a 29. marca.


Pojednávanie so Slotom odročili. Jeho obhajca tvrdí, že skolaboval

Sudca odročil pojednávanie na koniec júla.

BANSKÁ BYSTRICA. Na pracovisku Špecializovaného trestného súdu v Banskej Bystrici sa vo štvrtok malo začať hlavné pojednávanie s expolitikom Jánom Slotom, ktorý pre zdravotné problémy na súd neprišiel. Pretože chýbal aj jeden svedok, sudca odročil pojednávanie na koniec júla. Slotu prokuratúra stíha za prečin podplácania súvisiaci s dopravnou nehodou v januári minulého roku. Podľa účastníkov nehody im Slota po havárii ponúkal peniaze, aby sa incident riešil bez policajtov. Ján Slota 18. januára 2016 na ceste prvej triedy v smere z Lietavskej Lúčky do Porúbky v okrese Žilina narazil s Porsche Cayenne do pred ním idúceho Audi A6, ktoré narazilo do Suzuki SX4. Slotu obvinili z prečinu ohrozenia pod vplyvom návykovej látky, pretože po nehode sa odmietol podrobiť dychovej skúške na alkohol aj odberu krvi alebo iného biologického materiálu, či nie je ovplyvnený návykovou látkou. Vo februári 2016 ho Krajský súd v Žiline právoplatne odsúdil štyri mesiace podmienečne s odkladom na skúšobnú lehotu dva roky. Zároveň potvrdil prvostupňový trest zákazu šoférovania na šesť rokov. Obhajca Pavol Kuric na súde uviedol, že ráno 29. júna ho rodinní príslušníci Jána Slotu telefonicky informovali, že skolaboval a nie je schopný prísť na súd. Obhajca dodal, že v stredu bol tri hodiny s klientom a dohodli sa, že sa stretnú v Banskej Bystrici pred súdom. Či sa expolitik nachádza v nemocničnom zariadení alebo doma, obhajca nevedel. Sudca urobil prestávku, aby sa Kuric mohol spojiť s klientom, ale nepodarilo sa mu to.Sudca odročil pojednávanie na 31. júla 2017.


SHMÚ varuje pred hmlou, vodiči by mali jazdiť opatrnejšie

V sobotu niektoré oblasti potrápi aj silnejší vietor.

BRATISLAVA. Vodiči by mali byť na slovenských cestách v súčasnosti o čosi obozretnejší a opatrnejší. Skomplikovať jazdu môže totiž hmla. Slovenský hydrometeorologický ústav (SHMÚ) v tejto súvislosti vydal výstrahu prvého stupňa. "Ojedinele sa očakáva výskyt hmiel s dohľadnosťou 50 až 200 metrov," uvádza SHMÚ na svojej webovej stránke. Hoci je podľa meteorológov tento stav v tejto dobe bežný, upozorňujú na potenciálne nebezpečenstvo. "Znížená dohľadnosť môže spôsobiť škody menšieho rozsahu," varujú. Výstraha platí predbežne do soboty 25. novembra do 09.00 h. V sobotu však niektoré oblasti potrápi aj silnejší vietor. Výstraha prvého stupňa je vyhlásená pre Bratislavský, Trnavský a Trenčiansky kraj. Vietor by v nárazoch mohol dosiahnuť miestami 65-70 km/h. Opatrný treba byť aj v horách. V polohách nad 1500 metrov sa očakáva vietor s rýchlosťou 110-135 km/h. Táto výstraha sa týka Banskobystrického, Žilinského a Prešovského kraja.


Belgicko nevydá Španielsku trojicu katalánskych politikov

Všetci ušli do Belgicka s bývalým katalánskym premiérom Puidgemontom. Ten neskôr utiekol do Nemecka.

BRUSEL. Belgický súd zamietol v stredu žiadosť Španielska o vydanie troch katalánskych politikov, ktorí ušli do Belgicka spolu s bývalým katalánskym premiérom Carlesom Puidgemontom. Informuje o tom agentúra Belga. Traja katalánski politici - Antonio Comin, Lluis Puig a Meritxell Serretová - boli prítomní na pojednávaní na súde v Bruseli. Ich vydanie spolu s Puigdnemontom žiada Španielsko v súvislosti s obvineniami zo vzbury a zneužitia verejných prostriedkov pri minuloročnom referende o nezávislosti Katalánska. Referendum označil španielsky najvyšší súd za nelegálne. V prípade, že ich súd uzná za vinných, hrozia im viacročné väzenské tresty. Katalánsky expremiér Puigdemont je v súčasnosti v Berlíne, kde bojuje proti svojmu vydaniu do Španielska.


Strana Sme rodina chce o 200 eur vyšší čistý plat pre ľudí

Boris Kollár nespresnil, s kým by takýto ekonomický program vo vláde presadzoval.

BRATISLAVA. Strana Sme rodina - Boris Kollár si dala za cieľ, aby každý zamestnanec dostal o 200 eur v čistom vyšší plat. Ako na sobotňajšej programovej konferencii uviedol podpredseda hnutia Milan Krajniak, podľa neho by zamestnancom malo ísť ročne 41 miliárd eur, nie 32, ako je to v súčasnosti. Ak by hnutie uspelo v budúcich parlamentných voľbách, rast miezd by zabezpečilo napríklad zvyšovaním miezd v štátnej a verejnej správe a zvyšovaním minimálnej mzdy. V súkromnom sektore by rast čistých miezd chcel dosiahnuť znižovaním nákladov podnikateľov, ktorí by sa následne zaviazali, že ušetrené prostriedky premietnu do zvýšenia platov svojich zamestnancov. Ak tento záväzok dodržia, budú si môcť ponechať 10 percent ušetrených nákladov na ďalší rozvoj firiem. Sme rodina by znížili odvodové zaťaženie, zrušili zbytočné poplatky. Taktiež by znížili ceny energií o 20 percent zoškrtaním podpory pre obnoviteľné zdroje. Daň z príjmu by hnutie zredukovalo v prípade zamestnancov a malých a stredných podnikateľov na 16 percent. Monopoly by na daniach mali platiť 50 percent z príjmov a oligopoly 33 percent. Taktiež by chceli vyrubiť dodatočnú daň pre energetické monopoly, niektoré firmy pôsobiace v slovenskom zdravotníctve a na firmy "neférovo profitujúce zo zmanipulovaných verejných obstarávaní za ostatných desať rokov." Predseda hnutia Boris Kollár nespresnil, s kým by takýto ekonomický program vo vláde presadzoval, i keď podľa neho má hnutie bližšie k pravej strane politického spektra. "Nevieme však, ktoré strany sa ocitnú v parlamente po nasledujúcich voľbách," upozornil Kollár. Hnutie podporilo novelu takzvaného vyvlastňovacieho zákona, pretože chcelo šetriť peniaze daňových poplatníkov. Podporu zákona súčasne považuje za signál výpalníkom štátu, že ich praktiky skončili.  "Tento zákon nebol dobrý, ale boli len dve možnosti riešenia, zlé a ešte horšie. Hlasovaním som chcel dať odkaz všetkým vydieračom a vypalníkom štátu, že keď my budeme v budúcnosti vo vláde, tak tieto veci nebudú možné. Buď ich budeme vytesňovať z priestoru zákonmi, alebo na nich pošleme orgány činné v trestnom konaní," povedal Kollár. Podľa neho je neprijateľné, aby niekto v situácii, keď je podpísaných 99 percent zmlúv o odkúpení pozemkov pod diaľnice za približne 12 eur za štvorcový meter pozemku, žiadal sumu 120 eur za štvorcový meter. "Výpalníci štátu, ktorí už boli pri Jaguari v Nitre, teraz dobehli sem a myslia si, že urobia to isté. Odkazujem, toto skončilo," vyhlásil predseda hnutia. Dodal, že je nemysliteľné, aby jeden znalecký posudok za to isté uvádzal v jednom prípade 12 eur a druhom 120 za štvorcový meter. Vyjadril presvedčenie, že budú konať aj orgány činné v trestnom konaní. Kollár je presvedčený, že svojím postojom hnutie šetrí peniaze daňových poplatníkov. Ak by štát vyplatil 120 eur za štvorcový meter niektorým vlastníkom, ostatní by sa mohli súdiť so štátom s rovnakým nárokom. "Druhý moment je, že všetci by sme sa museli skladať minimálne na 30-miliónovú penalizačnú pokutu od koncesionára, ktorý má mať pozemky odovzdané," doplnil predseda Sme rodina. Novelu zákona o jednorazových mimoriadnych opatreniach v príprave niektorých stavieb diaľnic a ciest parlament po prvý raz schválil v utorok 16. mája. Tú prezident SR Andrej Kiska 18. mája vetoval. Parlament vzápätí jeho veto prelomil a novelu vyvlastňovacieho zákona definitívne prijal.


Pred sedemdesiatimi rokmi vznikol Unimog, všestranný pracant Mercedesu

Jeho históriu začal v októbri 1946 písať koncepčný model Unimog Protype 1.

STUTTGART, BRATISLAVA. Mercedes si v týchto dňoch pripomína 70. výročie vzniku Unimogu. Presnejšie povedané, jeho prvého prototypu, ktorého skonštruovanie podnietila neutešená situácia v Nemecku pred koncom 2. sv. vojny. Krajina v tom období okrem iného trpela nedostatkom základných potravín, čo primälo Alberta Friedricha, dlhoročného šéfa vývojového oddelenia leteckých motorov Daimler-Benz, k tomu, aby začal v roku 1944 uvažovať nad zostrojením terénneho vozidla, ktoré by v prvom rade pomohlo zlepšiť poľnohospodársku produktivitu. Keď sa však v auguste 1945 zrodili plány pripravovaného automobilu bolo jasné, že bude mať ďaleko všestrannejšie využitie. Aj preto dostal pomenovanie Unimog, odvodené z nemeckého Universal Motor Gerät, čo sa dá voľne preložiť ako "univerzálny motorový stroj". Zostrojením prototypu bol začiatkom roka 1946 poverený hlavný konštruktér nemeckej automobilky Heinrich Rössler. Výsledkom jeho snaženia sa stal koncepčný model Unimog Protype 1, ktorý absolvoval prvé testovacie jazdy v teréne 9. októbra 1946. Za volant vozidla plne naloženého drevom si sadol sám Rössler. Dočinenia pritom mal s ľahkým nákladným vozidlom prispôsobeným na jazdu v teréne. Znamenalo to vysokú svetlosť, pohon všetkých kolies či uzamykateľné diferenciály na oboch nápravách. Keďže žiadny vhodný vznetový motor nebol v tom čase k dispozícii, prototyp poháňal benzínový štvorvalec s objemom 1,7 litra zo sedanov radu 170V. Išlo však len o dočasné riešenie, kým sa nepodarí dokončiť vývoj nového dieselového agregátu OM 636. Prvý sériový Unimog, ktorým sa v roku 1947 stal typ U 25, už poháňala novovyvinutá jednotka produkujúca výkon 25 koní. Nákladiak vďaka nej a 6-stupňovej prevodovke s krátkymi prevodmi dosahoval maximálnu rýchlosť 50 km/h. Teda dvojnásobnú v porovnaní s vtedajšími traktormi. Vpredu a vzadu mal vyvedené hnacie hriadele pre pohon náradia a v kabíne miesto pre dvoch ľudí. Jeho pohotovostná hmotnosť bola 1780 kg, kým celková 3150 kg. Rázvor vozidla mal 1760 mm a rozchod len 1270 mm. V tomto smere výrobca vyšiel v ústrety poľnohospodárom a prispôsobil konštrukciu automobilu typickému rozstupu medzi dvoma riadkami zemiakového poľa. Unimog sa v nasledujúcich rokoch osvedčil ako praktický "pracovný stroj", ktorý mal a má, vďaka vysokej modularite konštrukcie, všestranné využitie. Dokáže plniť funkciu traktora, ťahača, nákladiaku, hasičského, armádneho či expedičného auta. Aj táto jeho univerzálnosť prispela k tomu, že sa ho počas 70-ročnej histórie predalo takmer 400-tisíc kusov.


Putin ma pozval do Soči, vyhlásil Zeman a označil to za vyznamenanie

Český prezident chce navštíviť aj ďalšie ruské regióny.

NEW YORK. Ruský prezident Vladimir Putin pozval Miloša Zemana na návštevu do Soči. Český prezident to v stredu oznámil novinárom na tlačovej konferencii v New Yorku, kde sa zúčastnil Valného zhromaždenia OSN. Zeman poznamenal, že pozvanie prijal, pretože to považuje svojím spôsobom za vyznamenanie. Navštíviť chce aj ďalšie ruské regióny. Pôvodne sa hovorilo o tom, že zavíta do Moskvy, Jekaterinburgu a Tatárska. Český prezident by mal vycestovať do Ruska 20. novembra. Zeman povedal, že o návšteve Ruska hovoril s ruským ministrom zahraničia Sergejom Lavrovom, s ktorým sa podľa Pražského hradu neplánovane stretol v pondelok v newyorskom sídle OSN. "Prezident Putin ma zatiaľ pozval do Soči a ja to rád prijímam, pretože to je svojím spôsobom vyznamenanie. Ale to nič nemení na tom, že by som chcel navštíviť niektoré regióny, kde som to už dlhodobo sľúbil," povedal Zeman. S Lavrovom český prezident podľa svojich slov hovoril aj o boji proti terorizmu a o protiteroristickej rezolúcii, ktorú Rusko dlhodobo pripravovalo. Novinárom Zeman povedal, že ho šéf ruskej diplomacie informoval, že proti rezolúcii sa postavili predovšetkým Spojené štáty, ale aj Francúzsko a Británia, zatiaľ čo Čína zostala neutrálna. "Dôvody protiargumentu sú, že by táto rezolúcia porušovala slobodu slova. Že by to v podstate bola akási cenzúra internetu," povedal Zeman s tým, že rezolúcia bola zameraná na boj proti terorizmu na internete. "Ja som pánovi ministrovi Lavrovovi vo všetkej slušnosti hovoril, že pochybujem o tom, že by svetový terorizmus bolo možné poraziť na stránkach internetu. Moja predstava je trochu staromódna - kalašnikov, helikoptéra, dron a tak ďalej, ale rozhodne nie internet," dodal Zeman . Zeman novinárom tiež popísal prejav amerického prezidenta Donalda Trumpa v OSN ako známkovanie neposlušných žiakov. Podľa neho by medzinárodné spoločenstvo nemalo byť založené na systéme žiaka a učiteľa.


Výsledky farmaceutického koncernu Merck prekonali očakávania

Čistý zisk za tri mesiace od januára do konca marca medziročne vyskočil o 38 percent.

NEW YORK. Farmaceutický koncern Merck & Co zaznamenal v 1. kvartáli 2017 lepšie výsledky, než sa očakávalo. Americká firma tiež zvýšila celoročné prognózy tržieb a zisku. Čistý zisk za tri mesiace od januára do konca marca medziročne vyskočil o 38 % na 1,55 miliardy USD (1,42 miliardy eur) alebo 56 centov na akciu, z 1,13 miliardy USD alebo 40 centov na akciu v rovnakom období vlani. Zisk bez započítania jednorazových položiek predstavoval 88 centov na akciu, čo prekonalo priemerné prognózy analytikov o 5 centov. Hrubá marža stúpla na 68 % zo 61,6 %. Hlavným dôvodom bol nižší vplyv nákladov spojených s akvizíciami alebo predajmi aktív, rovnako ako reštrukturalizačných nákladov. Tržby vzrástli o 1,3 % na 9,43 miliardy USD. Analytici počítali s tržbami na úrovni len 9,25 miliardy USD. Koncern zvýšil svoju celoročnú predpoveď upraveného zisku na 3,76 USD až 3,88 USD z 3,72 USD až 3,87 USD vo februári. Firma aktuálne očakáva v roku 2017 tržby na úrovni 39,1 miliardy USD až 40,3 miliardy USD namiesto 38,6 miliardy USD až 40,1 miliardy USD. Akcia firmy v predburzovom obchodovaní posilnila o 0,8 % na 62,88 USD.


Tatar strelil po peknej akcii osemnásty gól sezóny, na výhru Montrealu to nestačilo

NEW YORK. Slovenský hokejista Tomáš Tatar sa strelecky presadil v noci na piatok v zámorskej NHL, ani jeho gól však nezabránil prehre Montrealu 1:3 na ľade Nashvillu. Bol to pre neho 18. presný zásah a 41. bod v prebiehajúcej sezóne. Ottawa v obrane s Christiánom Jarošom prehrala v Detroite 2:3 a naďalej tak zostáva na poslednom mieste ligovej tabuľky. Neuspela ani Arizona s útočníkom Richardom Pánikom, ktorá podľahla na domácom ľade St. Louis hladko 0:4. Blues potvrdili výbornú formu, pripísali si ôsme víťazstvo v rade. Suverénny líder súťaže z Tampy Bay deklasoval doma Dallas 6:0, v drese Lightning chýbal pre zranenie v dolnej časti tela slovenský obranca Erik Černák NHL 2018/2019 - základná časť: Góly: 8. Cizikas (Clutterbuck, Greiss), 26. Cizikas (D. Toews, Josh Bailey), 40. Josh Bailey (Kühnhackl, Barzal) Góly: 36. Dadonov (Pysyk, Hoffman), 52. Hoffman (Yandle, Trocheck), rozhod. sam. nájazd: Trocheck - 47. Jankowski (Hanifin, M. Smith), 58. E. Lindholm (R. Andersson, J. Gaudreau) Góly: 11. Athanasiou (Mantha, D. Larkin), 18. Athanasiou (z. trest. strieľania), 37. Nielsen (Helm) - 17. B. Tkachuk (C. White, Chabot), 34. Duchene (Balcers, Tierney) /obranca Christián Jaroš (Ottawa) odohral 12:33 minúty, zaznamenal tri hity a jednu stratu puku/ Góly: 8. Stamkos (Palát, Kučerov), 13. Sergačov (Kučerov, B. Point), 13. T. Johnson (Stamkos, Palát), 15. Kučerov (Killorn), 29. Killorn (Straalman, McDonagh), 37. Stamkos (B. Point) /obranca Erik Černák (Tampa Bay) nehral pre zranenie/ Góly: 30. Hartman (C. Smith), 49. B. Boyle (P. K. Subban, Josi), 51. Arvidsson (Johansen, Ellis) - 46. TATAR (A. Shaw, Jordie Benn) /útočník Tomáš Tatar (Montreal) odohral 16:23 minúty, strelil jeden gól, zaznamenal sedem striel na bránu a jeden hit/ Góly: 11. B. Tanev - 6. Toninato (Greer, E. Johnson), 11. Landeskog (MacKinnon, Rantanen), 27. Compher (Nieto), 57. Andrighetto (Nieto, Calvert) Góly: 19. P. Kane (Sikura, Anisimov), 21. Caggiula (P. Kane, Keith), 34. J. Toews (Koekkoek, P. Kane), 54. Anisimov (E. Gustafsson, Saad), 56. Saad - 8. Severson (Seney), 17. Zajac (Marcus Johansson, Bratt) Góly: 4. Edmundson (Schwartz, A. Steen), 16. Tarasenko (Edmundson, Sundqvist), 37. Tarasenko (B. Schenn, Thomas), 53. Bortuzzo (Dunn, Sundqvist) /útočník Richard Pánik (Arizona) odohral 16:27 minúty, zaznamenal dva mínusové body, 4 hity, jednu stratu puku a jednu zablokovanú strelu Góly: 23. Paul Stastny (R. Smith), 28. O. Lindberg (Eakin, Theodore), 45. W. Karlsson (Merrill, Marchessault) - 14. A. Johnsson (Gardiner, W. Nylander), 29. Marleau, 34. Matthews (Rielly, Kadri), 51. Rielly (Marner, Tavares), 51. Matthews (Kapanen, Muzzin), 57. Marner (Connor Brown, Muzzin) Góly: 13. Wagner (Clifford, Forbort), 33. Amadio (Clifford, A. Martinez). 51- Martienz (Leipsic, Lewis) - 13. Pettersson (Stecher, Horvat), 30. Boeser (Gaudette), rozh. nájazd: Boeser Góly: 3. Labanc (J. Thornton, Heed) - 4. Oshie (Ovečkin, Carlson), 12. J. Vrána (Oshie, Bäckström), 25. Ovečkin (Kuznecov, T. Wilson), 39. Oshie (J. Vrána, Bäckström), 18. T. Wilson


Renault 25 - limuzína, ktorá vo svojej dobe určovala trendy

Renault priniesol hovoriace auto. Jeho syntetický hlas sa však nepresadil.

Nasadnete do limuzíny, usalašíte sa v mäkkom pohodlnom sedadle a naštartujete motor. Jav celkom normálny v polovici 80-tych rokov. Tu vám ale niečo zabliká na palubovke, ozve sa „kling – klang“ ako v pražskom metre a syntetický hlas prehovorí: „Ľavé zadné dvere nie sú zatvorené.“ Nuž, tak toto bolo v tom čase už trochu priveľa! Ale bolo to tak v Renaulte 25! Tak trochu sci-fi. Dnes vieme, že sa to nepresadilo, a ak s vami dnes auto hovorí, tak o telekomunikácii. Môžete si zadávať čísla telefónov či dáta do navigácie... Nuž, ale toto pred 25 – 30 rokmi téma ešte nebola. Renault 25 prišiel na trh začiatkom roka 1984 a nahradil modely 20 a 30 ako akúsi ich syntézu. Bol navrhnutý ako 5 dverová limuzína so splývajúcimi zadnými dverami, čo medzi veľkými limuzínami bolo úplne nové. Útočil na pozície tzv. „executive cars“, teda veľkých limuzín, ale nemal – z dnešného pohľadu – nijako veľké rozmery. Celková dĺžka 4620 cm patrí dnes autám strednej triedy a hmotnosť pod 1200 kg skôr do nižšej. Akokoľvek auto vyzeralo, bolo v praxi naozaj veľké. Exteriér mal výbornú aerodynamiku (udáva sa cw hodnota 0,28 – 0,31) a naozaj pekný design. Línie navrhli Gaston Juchet a Robert Opron, z ktorých ten posledný bol aj navrhovateľom známeho Citroena SM. Kto pozná Citroen SM, môže vycítiť rukopis tohoto návrhára. Špecifickým je „obiehajúce“ zadné okno, dávajúce vozidlu určitú „vzdušnosť“ a výborný výhľad dozadu. Zadné dvere, resp. veko batožinového priestoru, boli na vtedajšie pomery obrovské, ale keďže sa tento trend presadil v celej strednej triede, dnes ich považujeme za normálne. Jednoduchá a čistá línia celej karosérie lahodí oku a minimalizovala aj aerodynamický hluk v kabíne. Interiér spracoval Marcello Gandini, známy ako návrhár interiérov Lamborghini. Príslušne futuristicky aj vyzeral. Z palubnej dosky vystupovala široká tieniaca strieška, prekrývajúca jedinú plochu, na ktorej boli kontrolky a prístroje prekryté antireflexne ohnutým plexisklom. Medzi sedadlami vodiča a spolujazdca bol obrovský panel, prechádzajúci priamo do palubovky, podľa vtedajšej módy, po pravej strane naozaj obrovská odkladacia skrinka a pod ňou polica, do ktorej sa zmestilo mnoho máp. (Nuž, vtedy náhrada dnešných navigácií.) Stereo sústava v tomto aute bola, dovolím si smelo povedať, „bomba“ – 4x20W a 5 pásmový ekvalizér s halovým efektom a výbornými reproduktormi. V tom čase prišla do sveta známa pieseň od Fredie Mercury-ho a Montserrat Caballé zvaná „Barcelona“. Pustiť túto pieseň na plné „pecky“, v tomto aute doslova bralo dych. Naviac sa hlasitosť a niektoré funkcie ovládali pri volante na zvláštnej „krabičke“, čo je v renaultoch bežné dodnes. Štandardné boli 2 a 2,2 litrové benzínové motorizácie s výkonmi od 100 do 120 koní, V6 s objemom 2,5 alebo 2,9 litra s výkonom od 160 do 205 koní. Keďže sa v tom čase začali v Európe zavádzať katalyzátory, existovalo veľmi veľa rôznych výkonov pri tých istých motoroch. Boli k dispozícii aj dieselové motory s výkonom do 90 koní. Poháňaná bola predná náprava. Prevodovky boli 5 stupňové manuálne a 5 st. automatické, ktoré však mali technické problémy. Existovalo aj zopár pancierovaných verzií a v tomto aute sa vozil aj francúzsky prezident. Vlastné skúsenosti mám s motorizáciou 2,2 litra a výkonom 108 koní. Ako som uviedol na začiatku, do auta sa nastupuje pohodlne, cez široko sa otvárajúce dvere a vpredu, ako aj vzadu, je naozaj veľa miesta na nohy, ramená aj hlavu. Sedadlá sú skôr francúzsky mäkké, riadne široké, vysoké s dostatočne dlhým sedákom, takže podporia celé stehno aj vyššieho vodiča či pasažiera. Poťah je so strihaného materiálu podobného plyšu a trochu podporuje potenie v teple. Všetky ovládacie prvky sú dobre „po ruke“ a vozidlo má výborné vetranie, aj keď v tom čase bola klimatizácia zriedkavá, dalo sa to vydržať aj v lete. Radenie je dostatočne presné a prevodovka dobre odstupňovaná. Riadenie s posilňovačom je presné a volant sa príjemne vracia do stredovej polohy. Štvorvalcový motor je dobre odtlmený, ale stále prítomný, čo vedie k hospodárnej jazde asi za 8 – 9 l benzínu na 100 km. V zákrutách cítiť istú nedotáčavosť a francúzsky mäkké pruženie navádza skôr k pokojnej ako k športovej jazde v horských priesmykoch. Auto brzdí dobre, ale ABS ešte neponúkalo. Vo vysokých rýchlostiach nad 140 km/h je hluk, nazvime to primeraný a konverzácia v aute nepotrebuje zvyšovanie hlasu. Je to typické auto na dlhé cesty ako koniec-koncov všetky väčšie limuzíny. Výkon sa v tom čase nevymykal z priemeru, a preto bolo treba, hlavne v Nemecku, pozerať do spätného zrkadla, či sa neblíži nejaké Porsche, alebo iná nemecká limuzína. Najväčším zážitkom bolo púšťať si hudbu z výborného stereo prístroja – nuž, a to som už spomínal... Renault 25 bol istotne „trend – setterom“ vo svojej dobe, ako aj mnohé francúzske autá vôbec. Spomeňme len Citroen Traction Avant z 30-tych rokov alebo slávnu „DS“ či „kačiatko“ a tiež Renault 8 s kotúčovými brzdami a uzavretým chladiacim systémom a tiež Renault Espace. Dnes, zdá sa mi, Francúzsko už týmto trend-setterom nie je. Prečo? Neviem. Článok bol pripravený v spolupráci s redakciou VeteranSK.


Výnosy 30-ročných nemeckých vládnych dlhopisov klesli do negatívneho pásma

LONDÝN. Výnosy 30-ročných nemeckých vládnych dlhopisov v piatok padli do negatívneho pásma prvýkrát v histórii. To znamená, že celá výnosová krivka nemeckých dlhopisov sa nachádza v negatívnom teritóriu. Dôvodom je vysoký dopyt po bezpečných aktívach. Výnosy kľúčových vládnych dlhopisov v piatok prudko padli a dostali sa na nové historické minimá. Americký prezident Donald Trump totiž vo štvrtok nečakane ukončil prímerie v obchodnom spore s Pekingom a ohlásil clá na čínske tovary v hodnote 300 miliárd USD (270,12 miliardy eur). To spustilo výpredaj na globálnych akciových trhoch a podporilo aktíva, ktoré investori považujú za bezpečné. Výnosy 10-ročných nemeckých vládnych dlhopisov sa znížili pod hranicu -0,50 % prvýkrát v histórii. Výnosy 30-ročných nemeckých dlhopisov padli o vyše 8 bázických bodov a nakrátko klesli až na -0,004 %. Štvrtkové údaje TradeWeb ukázali, že objem vládnych dlhopisov z eurozóny so zápornými výnosmi v júli stúpol o 4,8 bilióna alebo 60 percent z celkového objemu, čo je najviac od augusta 2016.


Parlament prerokuje zriadenie Fondu na podporu športu

BRATISLAVA. Rokovanie o Fonde na podporu športu otvorí šiesty rokovací deň 49. schôdze parlamentu. Fond na podporu športu má byť podľa predkladateľov zo Slovenskej národnej strany (SNS) inštitúcia zabezpečujúca efektívnu podporu a rozvoj športu mládeže, vrcholového športu, športovej reprezentácie Slovenskej republiky, športu pre všetkých a športu zdravotne znevýhodnených. Podľa jedného z predkladateľov Dušana Tittela má fond vyriešiť slabé financovanie športu na Slovensku. „Prvým krokom na podporu športu bolo vytvorenie postu štátneho tajomníka na ministerstve školstva. Teraz je to tento fond. Verím, že v budúcnosti sa nám podarí vytvoriť samostatnú organizáciu, ktorá bude riadiť šport, či už vo forme agentúry alebo neskôr ministerstva," povedal. Opozičná strana Sloboda a Solidarita má obavy predovšetkým v spojitosti s prerozdelením financií. Fond na podporu športu znamená podľa liberálov návrat späť, keď pár ľudí bude subjektívne rozhodovať, ktorý šport alebo projekt dostane peniaze a ktorý nie, čo nie je správne.Návrh zákona v tomto roku predpokladá mimoriadny príspevok od ministerstva školstva na zabezpečenie prevádzky fondu vo výške 200-tisíc eur. Následne návrh zákona predpokladá, že ministerstvo školstva poskytne fondu každoročne príspevok najmenej 20 miliónov eur. Sídlo fondu sa navrhuje zriadiť v hlavnom meste Slovenskej republiky. Poslanci budú taktiež diskutovať o novele zákona o podmienkach výkonu volebného práva. Predkladatelia za vládny Smer-SD tým chcú dosiahnuť, aby sa údaje o zamestnaní kandidátov na kandidačnej listine nezneužívali na propagáciu a aby sa tento údaj nepoužíval na identifikáciu príslušnosti kandidáta k hnutiu, konkrétnej občianskej iniciatíve či združeniu. „Kandidát má samozrejme právo hlásiť sa k rôznym občianskym aktivitám a vyjadriť svoju náklonnosť k hnutiu, avšak to všetko v rámci volebnej kampane a v rámci vysvetľovania svojich vlastných programov a cieľov,“ píšu predkladatelia. Dopoludnia pred poslancov predstúpi predseda Ústavného súdu SR Ivan Fiačan. Bude sa venovať téme voľby kandidátov na ústavných sudcov. "V národnej rade vystúpi dnes dopoludnia vo veci, ktorú považuje z hľadiska efektívneho fungovania Ústavného súdu SR a zaistenia účinnej ochrany ústavnosti za mimoriadne dôležitú - vo veci voľby kandidátov na sudcov Ústavného súdu SR," informovala riaditeľka tlačového a informačného odboru Kancelárie Ústavného súdu SR Martina Ferencová. Poslanci majú kandidátov na sudcov Ústavného súdu SR voliť na aktuálnej septembrovej schôdzi, vyberať budú zo 16 uchádzačov. Pôjde už o piatu voľbu. Snemovni sa stále nepodarilo zvoliť dostatočný počet kandidátov. Na Ústavnom súde SR sa vo februári uvoľnilo deväť sudcovských miest. Parlament mal zvoliť dvojnásobný počet, teda 18 kandidátov, z ktorých mala hlava štátu vymenovať deviatich sudcov. Zákonodarcovia v doterajších voľbách zvolili 14 kandidátov. Zvoliť tak majú ešte štyroch. Niekoľko sudcov už predchádzajúci prezident Andrej Kiska vymenoval, na Ústavnom súde SR je tak v súčasnosti sedem z 13 sudcov. Prezidentka Zuzana Čaputová povedala, že ústavných sudcov vymenuje, až keď dostane plný počet kandidátov.


Uruguaj remizoval s Japonskom na turnaji Copa America

Uruguaju  so štyrmi bodmi pravdepodobne mu neunikne postup do ďalšej fázy.

PORTO ALEGRE. Futbalisti Uruguaja remizovali s Japonskom 2:2 a výrazne sa priblížili k postupu do štvrťfinále na 46. ročníku Copa America. Juhoamerický tím mal v stretnutí C-skupiny proti omladenému japonskému výberu jasnú hernú i streleckú prevahu vyjadrenú pomerom celkových pokusov 29:12, ale po góloch Kodžiho Mijošiho musel dvakrát doťahovať skóre. V 32. minúte vyrovnal na priebežných 1:1 z jedenástky Luis Suarez, v 66. minúte stanovil rezultát Jose Maria Gimenez. "Japonci boli agresívni. Mali menej príležitostí, ale napriek tomu dvakrát skórovali. Odohrali výborný zápas. Či sa obávam o postup zo skupiny? Nie, nebojím sa. Viete, koľkokrát počas trinástich rokov na lavičke Uruguaja som už zažil podobné chvíle? Veľakrát," povedal po stretnutí prítomným novinárom uruguajský tréner Óscar Tabárez. Skúsený 72-ročný rodák z Montevidea je kormidelníkom tohto tímu nepretržite od roku 2006, predtým ho dokonca viedol aj na MS 1990 v Taliansku. Útočníka FC Barcelona Luisa Suáreza mrzelo, že sa Uruguaj nepridal ku Kolumbii a v predstihu nezískal miestenku vo štvrťfinálovej fáze. "Výsledok chutí horkosladko. Japonci nás vysoko napádali a nedovolili nám hrať spôsobom, akým sme chceli," povedal 32-ročný zakončovateľ katalánskeho veľkoklubu FC Barcelona, na ktorého nadviazal druhý z uruguajských strelcov Giménez: "Neprehrali sme, takže to považujem za cenný bod." "Mohli sme vyhrať. Keď moji chlapci po zápase prišli do šatne, videl som v ich tvárach pocit frustrácie. Cítili, že mali na to, aby vyhrali," poznamenal Morijasu. Uruguaj je na čele neúplnej tabuľky so štyrmi bodmi a pravdepodobne mu neunikne postup do ďalšej fázy. Druhé Čile má na konte tri body a čaká ho duel s Ekvádorom, ktorý v prvom vystúpení na šampionáte podľahol "Urus" 0:4. Japonci získali v dvoch zápasoch jediný bod. C-skupina Uruguaj - Japonsko 2:2 (1:1)Góly: 32. Suarez (z 11 m), 66. Gimenez - 25. a 59. Mijoši